Resepi Puding Biskut Marie Spesial, Sedap Makan Sejuk-Sejuk!

Iklim di Malaysia yang mengalami cuaca panas dan lembap sepanjang tahun menyebabkan anda terkadang diri berasa panas dan terkadang berasa sejuk. Lebih-lebih lagi bila hari yang terik mulalah tekak nak minum dan makan jenis yang sejuk bagi melegakannya, betul tak?
Apa kata kali ini, anda cuba buat pencuci mulut iaitu puding biskut marie yang amat sedap dimakan ketika sejuk dan sangatlah lembut teksturnya! Lepas ini, boleh lah kerap makan dan tak risau dah dengan cuaca panas sebab dah ada ‘ubat tekak’ ini.

Baca juga: Doktor Kongsi Resepi Jus Superfood Untuk Baiki Kesihatan Usus, Pembuluh Darah & Sel
RESEPI PUDING BISKUT MARIE, ‘UBAT TEKAK’ KETIKA CUACA PANAS!

Hi semua, lama pula rasa tak share resepi dekat sini. Ok jom kita buat satu pencuci mulut yang sedap & sejuk ditekak panas-panas ni tau.

RESEPI PUDING BISKUT MARIE (EDISI KURANG MANIS) – MR. ALI
InsyaAllah resepi ni saya guide satu persatu supaya ramai berjaya buat tau.
BAHAN-BAHAN LOYANG SAIZ 8 INCI:

1. LAPISAN PERTAMA : COKLAT

12g agar-agar tali.
4 cawan air (1 cawan air = 250ml).
1 cawan dairy whipping cream (kalau takda gantikan dengan susu cair).
1 sudu makan butter (tak kesah salted or unsalted, pakai buttercup pun boleh).
7 sudu makan serbuk koko.
1 sudu makan serbuk nescafe.
5 sudu makan milo (sudu makan tu yang sudu besaq kita buat makan apa-apa tu tau).
Secubit garam.
1/2 cawan dark chocolate.
3/4 cawan gula (190 gram gula).

2. LAPISAN KEDUA : PUTIH

6 gram agar-agar tali.
2 cawan air.
1 cawan susu cair.
1/4 cawan gula (80 gram gula).
1 sudu kecil essen vanila.

CARA-CARA:
LAPISAN PERTAMA : COKLAT

1. Masukkan 4 cawan air + 12g agar-agar tali yang telah dibasuh. Biarkan mendidih dan terlerai agar-agar tali tadi.

2. Baru masukkan 3/4 cawan gula. Kacau sebati hingga gula larut.

3. Dah larut masukkan 5 sudu makan milo + 1 sudu makan serbuk nescafe. Kacau sebati.

4. Dah sebati masukkan pula 7 sudu makan serbuk koko. Kacau sebati.
5. Selepas itu masukkan 1 cawan dairy whipping cream (kalau takda gantikan dengan susu cair). Kacau sampai separuh sebati.
6. Dan masukkan 1 sudu makan butter.

7. Gaul sebati biar sampai jadi sekata dan satu warna serta tiada ketulan. Bila nampak dia dah sebati biarkan dia mendidih. Jangan kacau. Biarkan ia mendidih dalam 1-2 minit sahaja.

8. Bila dah mendidih tadi masukkan 1/2 cawan dark chocolate. Kacau atas api yang perlahan, dah sebati, terus off api.
9. Masukkan secubit garam, kacau sebati dan biarkan dalam 3-4 minit baru tuang atas loyang.

10. Tuang atas loyang dulu adunan tadi sampai tak nampak base loyang, then baru letak biskut marrie. Dah penuh satu loyang, cover balik dengan adunan coklat tadi sampai menutupi lapisan marie tadi.

11. Setkan dalam peti 2 minit sahaja, then sambung letak lagi biskut marie. Dan terus cover dengan lebihan coklat tadi.
Tutup area biskut marie tadi dan setkan dalam peti.

Means ada 2 lapis je lapisan biskut marie tadi.
Setkan dalam peti sementara buat lapisan putih

LAPISAN KEDUA : PUTIH

1. Letakkan 2 cawan air + 6 gram agar-agar tali yang dah dibasuh. Biarkan mendidih dan terlerai agar-agar tali tadi, baru masukkan 1/4 gula..dah larut masukkan 1 cawan susu cair.

2. Kacau sebati & biarkan mendidih dalam 1-2 minit. Off api dan masukkan 1 sudu kecil essen vanila. Gaul sebati, ketepikan dalam 3-4 minit baru tuang atas lapisan coklat yang dah set tadi.

3. Cucuk-cucuk dengan garpu dulu tau agar lapisan melekat dan tak terpisah bila potong.

4. Tuang rendah dan perlahan-lahan. Setkan dalam 4 jam dan boleh makan.
Regangkan dari loyang dan terbalikkan atas board.
Selebihnya boleh refer pada caption setiap gambar dibawah saya dah terangkan dengan lebih detail agar semua masalah-masalah sebelum ni termasuk agar-agar jadi cepat berair dapat diatasi.
Semoga membantu dan selamat mencuba!

Sumber: Facebook Muhammad Ali via Masak Apa Hari Ni..(MAHN)


Cantik Berkilat, Meriah Dengan Buah. Ini Resepi Agar-agar Mixed Fruit Yang Simple & Sedap

Wah, nampak ceria sangat dan meriah dengan buah-buahan! Rasa terliur nak makan bila nampak puding atau agar-agar macam ni kan?
Inilah agar-agar cermin buah-buahan atau puding mixed fruit yang sangat mudah untuk anda cuba buat di rumah. Nak bawa untuk potluck atau jamuan pun sesuai sangat.

Jom kita tengok resepi yang dikongsikan oleh Puan Sya Qiela beserta tips beliau untuk jadikan agar-agar ni nampak cantik berkilat!
Resepi Puding Buah Campuran @ Agar-agar Cermin Mixed Fruit
Mudah sangat nak buat agar-agar cermin atau puding buah-buahan ni.

Tapi saya buat agar-agar ni tak pakai sukatan tepat. Jadi yang nak cuba tu bolehlah agak-agak sendiri ya.

Ini senarai bahannya.
Bahan-bahan

Agar-agar bertali
Air (+-)
Gula pasir (+-)
Gula batu
1 tin longan
Buah strawberry (Belah dua)
Buah mangga (potong dadu)
Buah kiwi (potong bulat)
Biji selasih (rendam dengan air panas)

*Buah-buahan tu boleh pilih nak guna buah apa ikut kesesuaian. Lagi banyak lagi sedap.

Cara-cara
1. Masak Agar-agar Tali
Mula-mula masak agar-agar dengan air sampai hancur.
Saya main agak-agak aja untuk sukatan air ni. Mungkin korang boleh rujuk pada paket untuk sukatan air dan gula.
*Kalau ikut tips dari internet, 25gm agar-agar tali menggunakan 2.5 liter air. Kalau 30g maksudnya 3 liter air.
2. Sediakan Buah-buahan
Sementara tunggu agar-agar hancur, bolehlah sediakan buah-buahan mengikut citarasa.
Sambil tu basahkan dulu loyang atau acuan dengan sedikit air dan ketepikan.
3. Masukkan Gula
Kemudian masukkan gula pasir dan gula batu.
Wajib masukkan sedikit gula batu untuk bagi agar-agar nampak berkilat.
4. Masukkan Air Longan
Setelah agar-agar dan gula dah betul-betul hancur, masukkan pula air longan dari dalam tin tadi dan biarkan agar-agar betul-betul MENDIDIH barulah tutup api.
Saya campurkan sekali air longan ni untuk menaikkan lagi rasa agar-agar. Jadi tak adalah rasa kosong sangat agar-agar kita tu nanti ya.
Pastikan masak agar-agar hingga betul-betul mendidih supaya bila dah keras agar-agar tu tak cepat berair.
5. Tabur Buah & Biji Selasih
Tuangkan dulu sedikit agar-agar tadi ke dalam loyang, kemudian taburkan biji selasih yang dah direndam beserta buah-buahan mengikut citarasa.
Biarkan sebentar selama 5 minit barulah masukkan lebihan agar-agar tadi.
Agar-agar mestilah masukkan ke dalam loyang / acuan masa masih panas tau. Ini penting untuk lembutkan buah. Barulah agar-agar akan jadi lembut, mudah dipotong dan tak hancur.
6. Sejukkan
Biarkan seketika sehingga wap hilang barulah masukkan ke dalam peti.

Sedia Untuk Dihidang
Dah siap, beginilah hasilnya. Memang sedap dimakan sejuk-sejuk. Tak sedar seloyang dah habis.
Rasanya manis-manis masam buah. Memang menyegarkan!
Selamat mencuba.
*Resepi puding buah ini dikongsikan oleh Puan Sya Qiela menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut berkaitan resepi, boleh rujuk post asal beliau di SINI.


Resepi Puding Buah Kastard Viral, Nak Buat Mudah & Hasilnya Nampak Mahal!

Sudah kenyang menjamu selera hidangan nasi berlauk, tiba-tiba tekak rasa nak makan pencuci mulut pula kan? Tetapi, bila tengok bahan-bahan yang perlu digunakan agak rumit, rasa malas pula nak buat pencuci mulut ini di rumah. Jangan risau, sebenarnyaada sahaja jenis pencuci mulut yang sangat mudah dibuat dan nampak mahal. Salah satunya adalah puding buah kastard yang menjadi viral sejak kebelakangan ini. Kena cuba!
Baca juga: Resepi Karipap Inti Penuh Macam Nenek Buat Di Kampung, Puas Makan!

RESEPI PUSING BUAH KASTARD

Bahan – Bahan ( Puding)

– 2 setengah cawan air

– 4 sudu makan tepung kastard
– 4 sudu makan gula
– 1 tin susu cair

( Texture puding ni bukan macam agar-agar tau..dia lembik sebab saya suka blend dgn sos kastard nanti..kalau nak keras sikit tambahkan 5gram agar-agar serbuk. Gaul dengan bahan di atas baru on api, dalam resepi dan gambar saya tak pakai sebarang serbuk agar-agar)
( Kuah Kastard)
– 2 cawan air
– 1 tin susu cair
– 2 sudu makan tepung kastard
– 4 sudu makan gula
– secubit garam

Cara-Cara
Puding:
-Masukkan semua bahan. Kacau sebati dulu..dah sebati baru on api perlahan.

– Jangan berhenti kacau. Teruskan kacau sampai pekat dan mendidih. Dah mendidih off api.
– Masukkan dalam bekas anda, biarkan ia suam dalam 20 minit baru masukkan dalam peti.
Kuah Kastard:

-Masukkan semua bahan, kacau sebati. Dah sebati baru on api
– Kacau atas api sampai keluar wap atau mendidih di tepi pan.
– Off api dan sejukkan dekat luar baru masukkan dalam peti.

Bila puding dah keras hiaskan la buah apa yang anda nak guna atas tu, dan bila nak makan baru tuang kuah kastard tadi. Makan sejuk-sejuk insyaAllah sedap. Kuah kastard dan puding hendaklah sentiasa disimpan dalam peti sejuk.

Selamat mencuba semua!
Sumber: Muhammad Ali


Resepi Puding Karamel Paling Simple & Cepat, Hanya Guna Empat Bahan Je

Bila buka peti sejuk, tiada apa nak dimakan. Tapi tekak teringin nak makan pencuci mulut yang manis dan sedap. Kalau nak diikutkan, puding karamel teksturnya boleh buatkan anda cepat muak. Tapi, dengan menggunakan hanya empat bahan, anda boleh menikmati puding di rumah bersama keluarga dan sudah semestinya tak muak!
Bahan-bahan
Telur 5 biji

Susu cair 1 tin
Biskut cream cracker 7 keping

Gula

Cara-cara
Cairkan gula di dalam bekas. Gunakan api yang perlahan supaya tak terlebih hangus dan pahit. Biarkan gula tersebut keras.

Masukkan 5 biji telur, 1 tin susu cair, 7 keping kraker dan 4 sudu besar gula ke dalam blender dan blend hancur bahan-bahan tersebut.
Panaskan periuk pengukus. Masukkan bahan yang di blend ke dalam bekas yang berisi karamel tadi.

Kukus selama 40 minit. Untuk mengetahui puding sudah masak, gunakan lidi dan cucuk ke puding tersebut. Jika lidi bersih menandakan puding telah masak.

Keluarkan puding dari pengukus, biarkan sejuk sebelum dimasukkan ke dalam peti untuk beberapa jam. Ia enak dinikmati ketika sejuk.

Selamat mencuba!


“Sedapnya puding karamel. Kalau buat hujung minggu ni mesti seronok. Tapi, ada tak resepi yang tak payah guna telur? Selalu buat nanti berbau telurlah.”
Memang nikmat makan puding karamel, sejuk rasa tekak. Lebih-lebih lagi kalau dapat waktu tengah panas, kan?

Tapi tak semua orang boleh makan puding karamel sebab ada yang alah dengan telur. Kadang-kadang kalau tak kena cara, puding yang kita buat pun boleh berbau hanyir.
Ini dia resepi puding karamel tanpa telur yang mudah dan cepat hasil perkongsian Puan Mimiey Zuhaa. Yang seronoknya, ia tak perlu dikukus pun! Yang tak boleh makan pun mesti boleh makan.

Jom kita ikuti resepi beliau di bawah ini.

Resepi Puding Karamel Tanpa Telur. Tak Hanyir & Tak Perlu Kukus!
Berikut adalah bahan-bahan yang diperlukan.
Bahan-bahan
Bahan gula karamel:

¼ cawan gula
3 sudu besar air

Bahan puding:

1 paket agar-agar (10gm)
4 cawan air
1 tin susu cair
½ cawan susu pekat
¾ cawan gula (kalau nak manis lagi letak 1 cawan)
3 sudu tepung kastard
1 sudu kecil esen vanila

Cara-cara
Jom kita tengok cara-cara membuatnya pula.
1. Buat Gula Karamel
Mula-mula, kita panaskan gula dan air di dalam periuk dengan api perlahan. Tunggu sehingga gula keperangan dan kacau hingga rata. Inilah gula karamel.
Bila dah siap, tuangkan ke dalam loyang /acuan dan ketepikan dulu.
2. Masak Puding
Dalam satu periuk lain, satukan kesemua bahan untuk puding dan masak atas api perlahan.
Tunggu sampai ia larut dan tidak berketul. Bila adunan dan agak pekat, boleh tutupkan api.
3. Tapis
Seterusnya, tapis adunan puding dan masukkan ke dalam loyang berisi karamel tadi.
4. Sejukkan
Kemudian, masukkan ke dalam peti sejuk selama 2-3 jam atau hingga adunan puding mengeras.
Bila dah keras, beginilah hasilnya. Geram tengok, kan?

Ok dah siap, bolehlah potong dan hidangkan untuk dimakan sejuk-sejuk. Sedap!

Mudahnya, Rugi Tak Cuba!
Tak susah kan? Sesuai untuk dijadikan pencuci mulut dan boleh juga dihidangkan bila tetamu datang.
Mudah, ringkas dan cepat. Rugi tak cuba tau!

*Resepi asal puding karamel tanpa telur ini disumbangkan oleh Puan Mimiey Zuhaa melalui Facebook Group Masak Apa Hari Ni (MAHN). Ia disunting dan diterbitkan semula dengan kebenaran.


Resepi Puding Laici Enak, Nak Elak Berketul Rupanya Jangan Buat Macam Ni…

Dengar saja nama puding, dah tahu ada macam-macam jenis. Bahkan, menjadi pilihan ramai apabila puding yang sejuk itu dimakan ketika cuaca panas. Kali ini, penulis bawakan resepi puding laici dikongsikan oleh Puan Aida Sarida yang mengikuti resepi dari ibunya.
Rupanya mudah saja nak buat pencuci mulut ini, walaupun bahan-bahannya agak banyak. Sekiranya anda mempunyai cita rasa sendiri seperti mahukan tekstur puding yang lembut atau pejal, boleh ikuti tips di bawah ini.

Baca juga: Resepi Ikan Sengelo Masin Dari Sarawak, Tahan Lama Boleh Makan Bila-Bila Saja!
BOLEH ‘ADJUST’ TEKSTUR PUDING & RASA IKUT CITA RASA

Siap puding laici untuk makan-makan di pejabat Mama. Diorang semua suka makan beramai-ramai ni hehe. Saya tak buat jual pun. Saja-saja seronok jamu orang makan. Ini puding laici cara mama saya.

RESEPI PUDING LAICI MAMA
Ini cawan saya guna untuk sukat air.
BAHAN-BAHAN A:

1 tin susu cair.
1 cawan air laici.
2 sudu makan tepung kastard.
1 sudu kecil esen vanilla.
2 biji kuning telur

*Campur semua bahan A, sebatikan dan letak tepi dahulu.
BAHAN-BAHAN B:

25g agar-agar tali.
10 cawan air.
250g gula pasir.
1 sudu kecil garam.
1 ketul kecil gula batu.
3 helai daun pandan – carik dan ikat simpul.

*Didih semua bahan B atas api sehingga semua larut.
CARA PENYEDIAANNYA:
Nak lagi cantik kena tuang perlahan-lahan, baru tak berbuih. Saya jenis nak cepat kira tuang je.
1. Bila bahan B sudah larut, kecilkan api.
2. Masukkan bahan A ke dalam bahan B, kacau sebati dalam 4-5 minit sahaja. Jangan biar sampai mendidih, nanti berketul, kemudian tutup api.
3. Kemudian, boleh tapis dan masukkan dalam bekas pilihan. Sama ada nak buat dalam loyang besar terus atau bekas kecil kecil macam dalam gambar ni.
Ini anggaran saya tuang setiap bekas. Kalau nak penuh cantik sampai garisan tu.
4. Lepas itu, boleh carik-carikkan laici dan masukkan dalam puding.

Kalau nak buat surprise laici tenggelam, boleh terus bubuh laici masa puding masih cair.
Kalau nak biar nampak laici kat atas permukaan sikit, boleh bubuh laici masa dah sedikit mengeras.

5. Bila tak panas sangat, boleh masukkan dalam peti ais. Makan sejuk sejuk baru sedap. Selamat mencuba!
P/s:
Saya guna bekas ni.

Satu adunan ni saya masuk bekas tak penuh dapat 46 bekas. Kalau letak penuh sampai garisan dapat dalam 40 bekas.
Puding ni boleh adjust nak kurang/lebih sikit air jika suka puding yang lebih pejal/lembut, ikut preference masing-masing.
Kalau suka manis, boleh lebihkan gula. Ikut sukatan di atas ni, tak manis sangat, tak tawar sangat.

Sesiapa yang nak share, nak buat jualan, nak buat makan makan, silakan ye. Kalau nak adjust ikut preferences masing-masing pun tiada masalah. Semoga semua pahala yang diperolehi sampai untuk Mama (Sariah Anuar) dan Ayah (Abdul Rahman Osman) saya.
Sumber: Facebook Aida Sarida via Masak Apa Hari Ni..(MAHN)


Resepi Puding Mangga Susu Ala KFC. Kurang Manis, Lagi Sedap!

“Minggu depan ada potluck nak bawa apa pergi pejabat ye. Nak yang special tapi simple dan sedap… Hmm resepi puding mangga ni macam senang. Nampak pun menarik. Bolehlah cuba.”
Puding memang sesuai dijadikan hidangan pencuci mulut di majlis-majlis. Selain menyejukkan tekak, ia juga tentunya akan memeriahkan lagi suasana dan menjadi pelengkap hidangan utama.

Kali ini kami nak kongsikan resepi puding mangga yang sedap dan sangat mudah dengan hanya menggunakan 3-4  bahan utama saja. Hasilnya pula sangat menarik, ala puding mangga KFC tapi lagi sedap!
Jadi, jangan buang masa lagi. Jom kita tengok resepi puding mangga oleh Puan Yang Ku Rodzmah ini.

Resepi Puding Mangga Susu Ala KFC. Kurang Manis Lagi Sedap!
Hari tu ada orang share resepi dadih susu yang viral.

Saya pun dah cuba, tapi di atasnya saya letak topping buah mangga potong dan Sunquick mangga. Wow tak sangka, memang ‘terangkat’ habis!
Serius sedap makan sejuk-sejuk. Rasanya ala puding mangga yang dijual di KFC. Mungkin lagi sedap lagi sebab kita boleh olah ikut citarasa sendiri dan pakai pula bahan yang segar. Dah tentulah lagi uummpph hasilnya.
Ini saya sertakan bahan yang saya gunakan dan cara membuatnya langkah demi langkah.
Bahan-bahan

1 liter air masak / air tapis
Agar-agar tali 20g dibahagi 3 (letak 1 bahagian saja)
Susu kotak full cream 1 liter
Gula
Garam
Buah mangga segar dipotong dadu
Sunquick mangga

Cara-cara
1. Masak Agar-agar Tali
Mula-mula masakkan agar-agar tali menggunakan 1 liter air.
Tunggu sampai agar-agar betul-betul larut dan hancur. Masukkan sedikit gula dan garam.

2. Tuangkan Susu Full Cream
Bila dah hancur agar-agar tu barulah letak susu kotak full cream 1 liter.
Tunggu sampai meruap dah boleh padamkan api ya. Tak perlu sampai gelegak sebab nanti susu tu tak cantik.
3. Isi Dalam Bekas
Isi puding susu ke dalam bekas dan tunggu kejap biarkan ia memejal.

4. Letak Topping
Untuk topping tu saya cuma campurkan mangga yang dipotong dadu dan bersama Sunquick perisa mangga. Tak perlu masak, terus campurkan saja.
Ikutlah banyak mana nak guna, boleh agak-agak ikut kita nak manis macam mana.

Dah Siap, Beginilah Hasilnya
Bila dah siap, inilah hasilnya. Mudah kan? Nampak warnanya pun menarik.

Gabungan rasa susu dan mangga yang masam-masam manis memang sangat menyegarkan. Teksturnya pun lembut je, terus meluncur dalam mulut!
Serius sedap, lagi-lagi kalau makan sejuk-sejuk masa baru keluar peti.
Rugi tak cuba resepi puding mangga susu yang simple sangat ni. Bahan-bahan pun mudah cari kan?
*Resepi puding mangga susu ini dikongsikan oleh Puan Yang Ku Rodzmah menerusi Facebook. Ia telah disunting dan diterbitkan semula dengan kebenaran. Untuk sebarang pertanyaan dan maklumat lanjut, boleh rujuk post asal beliau di SINI.


Sedap Pekena Musim Panas, Ini Cara Buat Puding Marble Yang Sedap & Confirm Jadi

Cuaca panas sekarang ni memang rasa nak makan aiskrim dan minum air sejuk je kan? Sesekali ‘pekena’ puding dan jelly mesti sedap kan?
Apa kata kita cuba buat puding marble yang cukup legend ni. Fuh, bayangkan nikmatnya bila dimakan sejuk-sejuk…!

Sebenarnya senang sangat nak membuatnya. Guna bahan pun tak banyak. Jom kita tengok resepi puding marble yang dikongsikan oleh Puan Maria Bentalib ini. Katanya, resepi ini merupakan resepi turun-temurun daripada ibunya. Siap tunjukkan step-by-step sekali tau.
Ini resepi puding marble beliau selengkapnya.

Resepi Puding Marble Yang Paling Sedap Dan Mudah
Bahan-bahan

2 bungkus agar-agar tali
2 tin susu cair
4 biji telur
800g gula kasar
10 mug / 1300 ml air
4 sudu besar serbuk koko dibancuh dengan sedikit air suam
Sedikit pewarna merah / sirap

Cara-cara
1. Masak Agar-agar
Mula-mula, masak agar-agar di atas api sederhana sehingga hancur. Bila dah hancur, masukkan gula dan kacau sebati.
Bila gula dah larut dan agar agar tu dah agak pekat, padamkan api.

2. Tapis Agar-agar
Tuang dan tapis agar-agar tadi ke dalam sebuah periuk lain. Letak atas dapur dan nyalakan api sederhana.

3. Pukul Susu Cair Bersama Telur
Dalam sebuah bekas lain, campurkan susu cair dan telur. Pukul sekejap guna garfu pun boleh.

4. Campurkan
Padamkan api agar-agar tadi. Kemudian, campurkannya bersama adunan susu cair dan telur yang telah dipukul.

Letakkan esen vanila dan kacau.
Nyalakan api sederhana semula dan biarkan hingga mendidih. Bila dah agak pekat, padamkan api.

5. Asingkan Kepada 3 Bahagian
Bancuhkan serbuk koko dengan sedikit air suam.

Masukkan 3 senduk adunan agar-agar yang dah dimasak tadi ke dalam mangkuk koko yang dah bancuh ngan air suam ni tadi.

Masukkan juga 3 senduk lagi ke dalam mangkuk pewarna merah.

Selebihnya tuangkan dalam mangkuk acuan.

6. Corakkan
Sekarang kita akan corakkan dengan metakkan bancuhan serbuk koko seperti di dalam gambar.

Kemudian giliran warna merah pula diletakkan.

Boleh guna lidi untuk menjadikan corak lebih menarik. Tapi buat zig zag beberapa kali je dah cukup ya. Jangan godak atau kacau agar-agar tu nanti corak tak cantik sebab warnanya akan bercampur jadi warna lain.

7. Sejukkan
Selesai semua, tutupkan bekas dan simpan dalam peti sejuk, bukan freezer ya.

Siap!
Agak-agak dah keras dan sejuk, bolehlah dipotong dan dihidangkan. Wah, memang menggoda tengok hasilnya. Coraknya menarik, rasanya pun tentulah sedap, lembut dan lemak berkrim.

Taklah susah sangat nak buat sendiri dekat rumah, kan?
Bolehlah buat minum petang atau bawa ke majlis-majlis. Mesti seronok sebab dapat makan puas-puas.
Jadi, apa lagi. Bahan pun banyak yang dah ada dekat rumah tu. Insha Allah gerenti puas hati dengan air tangan sendiri.
Selamat mencuba ya.

*Resepi puding marble yang mudah dan lazat ini telah disunting dan diterbitkan semula dengan kebenaran. Nak tengok lebih banyak resepi menarik, boleh follow FB Maria Bentalib di SINI.


5 Resepi Puding Mudah & Cepat Disediakan, Sesuai Untuk Open House

Musim perayaan begini memang banyak dapat undangan ‘open house’. Kalau tidak pun, mesti ada jamuan ‘potluck’ di pejabat ataupun sekolah.
Salah satu hidangan yang paling diminati dan sangat mudah disediakan untuk majlis begini antaranya adalah puding. Penyediaannya sangat mudah dan rata-rata tidak memakan masa lebih daripada 1 jam.

Cara membuatnya juga pelbagai, ada yang dibakar, dikukus, atau hanya dimasak di atas api dan disimpan dalam peti sejuk. Jadi, tak perlu risau jika anda tidak mempunyai kelengkapan seperti ‘mixer’, ‘oven’, atau pengukus. Anda masih boleh menyediakan puding melalui salah satu resepi di bawah.
Jadi, mari lihat senarai 5 resepi puding di bawah yang boleh anda cuba. Buat untuk makan seisi keluarga pun apa salahnya. Memang senang dan dapat berjimat!

5 Resepi Puding Mudah & Cepat Disediakan, Sesuai Untuk ‘Open House’
Resepi 1: Resepi Puding Roti Kismis
Kalau ada lebihan roti putih, memang sesuai sangat buat puding ini. ‘Confirm’ habis licin tatkala ianya dihidangkan.
Bahan-bahan untuk membuatnya pun senang untuk didapati. Mesti ada dalam dapur anda!
Untuk bahan ‘topping’ pun, tak semestinya menggunakan kismis. Kalau tak ada, boleh guna lebihan kurma atau buah-buahan kering yang lain seperti apricot, pic, atau beri. Nak campurkan beberapa jenis buah dan kekacang pun tiada masalah.

Bahan-bahan:

6 keping roti
30 gm mentega dicairkan
80 gm kismis
4 biji telur dipukul
475 ml susu segar
150 gm gula halus
1 sudu kecil esen vanilla

Cara Penyediaan:

Carik- carik kecil kesemua 6 keping roti tadi dan susun atur ke dalam bekas yang bersesuaian.
Tuangkan sama rata mentega yang dicairkan tadi ke atas roti. Selepas itu taburkan kismis ke atasnya.
Di dalam ‘mixing bowl’ pukul rata telur , susu segar, gula dan esen vanila. Setelah siap tuangkan ke atas mangkuk yg berisi roti tadi.
Bakar di dalam oven dengan suhu 175 C selama 45 minit.
Boleh dihidangkan panas-panas atau simpan dalam peti sejuk. Terpulang pada citarasa anda!

*Resepi asal oleh beancurd dari MyResipi.com (http://www.myresipi.com/recipes/2396-puding-roti)

Resepi 2: Resepi Puding Karamel
Kalau sebut saja karamel, tentu ramai dah terbayang rasanya yang lemak manis.
Bagi yang belum tahu, karamel adalah istilah kepada gula hangus, cara menyediakan gula hangus ini sebenarnya lebih mudah daripada yang anda sangkakan.
Walupun ‘simple’ tapi rasanya sangat memukau. Rugi tak cuba!

Bahan-bahan:

400cc (400ml) susu segar/susu cair
5 sudu besar gula halus
3 biji telur – pada suhu bilik
2 biji telur kuning – pada suhu bilik
2-3 titik esen vanila
(Karamel)
5 sudu besar gula
2 sudu besar air

Cara Penyediaan:

Sediakan karamel: Masukkan gula ke dalam periuk dengan 1 sudu besar air. Masak di atas api sederhana. Bila nampak sedikit perang, masukkan 1 sudu lagi air. Masaklah sehingga perang. Tuang ke dalam loyang. Ketepikan.
Masukkan telur dan kuning telur ke dalam mangkuk. Sambil dikacau masukkan gula sedikit demi sedikit. Kacau dengan perlahan sehingga sebati. Jangan biarkan berbuih.
Dalam periuk lain masukkan susu dan esen vanila. Panaskan sehingga 60 degree. Jangan sampai mendidih.
Dengan susu yang masih panas lagi, masukkan sikit demi sedikit susu ke dalam telur tadi. Kacau sehingga sebati. Tuang ke dalam loyang yang ada karamel tadi.
Tutupkan loyang dengan 2 lapis aluminium foil. Kukus dengan api sederhana selama 30 minit.
Atau boleh juga dibakar di dalam oven. Tapi perlulah diletakkan air suam ke dalam dulang pembakar. Bakar selama 40-45 minit pada suhu 150 degree.
Bila dah masak. Jangan buka aluminium foil. Biarkan 5 minit. Kemudian bolehlah dibuka.
Bila sejuk bolehlah disimpan dalam peti ais.

*Resepi asal oleh yani dari MyResipi.com (http://www.myresipi.com/recipes/82-puding-karamel)

Resepi 3: Resepi Puding Belang
Sekali-sekala, tentu anda ingin membuat sedikit kelainan. Dengan resepi puding belang ini, tentu hidangan anda akan mendapat perhatian.
Lihat saja pada warna dan coraknya, tentu ramai yang ingin merasa!
Inilah resepi puding belang yang dikongsikan oleh Puan Jun. Ramai yang telah mencubanya dan mengakui kelazatannya. Rasa coklatnya sangat lemak dan tidak memuakkan.

Bahan-bahan:

10gm serbuk agar2
200gm gula
2 1/2 cawan air
1 tin susu cair
3 sudu besar butter
3 sudu besar tepung jagung
2 biji telur
1 sudu besar serbuk koko dibancuh dgn sedikit air panas (jun guna coklat emulco)
sedikit pewarna kuning

Cara Penyediaan:

Masak agar2 dengan air dan gula hingga hancur.
Telur dipukul, masukkan tepung jagung dan susu cair. pukul sebati. tuangkan kedalam agar2 tadi.
Masukkan butter. mendidih, tutup api. bahagi kepada dua.
Satu bghn dicampur pewarna kuning dan satu lagi dicampur koko.
Tuang sesenduk warna kuning, sejukkan sekejap, tuang pula warna coklat dibahagian tengah sedikit..ulang hingga habis.
Sejukkan dan hidangkan.

*Resepi asal oleh junjs11 dari MyResipi.com (http://www.myresipi.com/recipes/1367-puding-belang)

Resepi 4: Resepi Puding Custard Cocktail
Siapa sangka, hanya dengan menggunakan 4-5 bahan, anda boleh menyediakan puding custard yang sangat menggiurkan.
Walaupun ada yang tiada pengalaman memasak, kalau buat resipi puding ini tentu menjadi.
Kalau dimakan sejuk-sejuk, memang tak cukup semangkuk. Campuran buah-buahan koktel menambahkan lagi warna, menaikkan selera, dan mempelbagaikan rasa masam-manis dalam puding ini.

Bahan-bahan:

5 cawan susu segar/sejat
3-4 sb tepung custard
4 sb gula pasir
1 sk esen vanilla
secukup cocktail buah ikut pilihan

Cara Penyediaan:

Tepung custard dilarutkan bersama 1 cawan susu yang ada. Masak lebihan susu dengan gula hingga mendidih dan masukkan larutan tepung custard tadi dan kacau terus hingga pekat. Matikan api dan biarkan sejuk.
Simpan custard di dalam bekas bertutup supaya permukaan custard tak berkulit.
Bubuh secukup buah cocktail ke dalam gelas hidangan. Tuang custard secukupnya di atas cocktail ketika ingin menghidang.

*Resepi asal oleh kakfida dari MyResepi.com (http://www.myresipi.com/recipes/20672-custard-cocktail-mudah)

Resepi 5: Resepi Puding Rich Chocolate
Buat penggemar coklat, inilah resepi puding yang anda perlu cuba. Menurut pemilik resipi ini, ia terinspirasi daripada puding ala Inggeris.
Namun, istimewanya resipi ini adalah ia telah diubahsuai dengan menambah sedikit serbuk agar-agar.
Serbuk agar-agar ini membantu memberi tekstur yang lebih kental dan nampak licin ketika dihidangkan. Nak makan pun senang, tidaklah terlalu pecah jika dicedok-cedok nanti.
Tengok saja pada namanya, resepi ini menggunakan serbuk koko yang paling banyak!

Bahan-bahan:

1/2 cawan serbuk koko
1 cawan gula
1/2 cawan susu tepung
1/2 sudu teh garam
4 1/4 cawan air
4 sudu besar tepung jagung
1/2 sudu teh esen vanilla
3 sudu besar butter
1 paket serbuk agar2 (10-11gm)

Cara Penyediaan:

Campurkan semua bahan kecuali butter dan kacau selalu hingga mendidih.
Masukkan butter, kacau hingga pekat.
Angkat dan masukkan kedalam loyang atau acuan yg disukai.
Psssttt! ni akak tambah cara yer..untuk puding ni n puding2 lain, kalu nak senang keluarkan bila dah beku, basahkan dulu acuan sebelum memasukkan puding..bila dah beku, insyaAllah senang nak keluarkan.

*Resepi asal oleh junsjs11 dari MyResepi.com (http://www.myresipi.com/recipes/1071-rich-choc-pudding)

Pencuci Mulut Yang Sangat Menyegarkan!
Puding sangat sesuai dijadikan pencuci mulut dalam majlis-majlis keramaian.
Mana tidaknya, puding bukan saja nampak menarik apabila dihidangkan, malah rasanya tidak pernah mengecewakan walaupun anda baru pertama kali mencubanya.
Selain itu, teksturnya yang licin dan lembut menjadikannya sesuai untuk dimakan oleh seisi keluarga.

Penafian: MyResepi.com dan SirapLimau.com adalah sebahagian daripada usahasama syarikat Dua Marhalah Sdn Bhd. Semua maklumat yang dipaparkan adalah tertakluk kepada hakcipta syarikat ini.


Buat Kelainan, Ini Resepi Puding Roti Versi Sihat. Lagi Berkhasiat & Kenyang!

Bagi yang diet tapi suka makan puding roti, bolehlah cuba resepi puding roti sihat ni.
Bahan-bahannya dah ubah menggunakan bahan sihat dan semestinya tanpa gula.

Sesekali buat kelainan seronok juga kan?
Boleh je buat untuk sarapan, makan petang / malam atau makan tengahari.

Makan macam ni pun kenyang tau!

Jom kita cuba resepi puding roti sihat oleh saudari Darina Sekeri ni.
Resepi Puding Roti Sihat. Simple & Sedap!
Bahan-bahan

4 biji telur*
1/2 cawan susu segar*
1 sudu kecil vanilla*
1/2 sudu kecil garam*
3 keping roti wholemeal – koyak suka hati
6 biji tomato ceri – potong 1/2
1/2 batang timun Jepun – potong dadu
2 keping cheese koyak suka hati

Cara-cara
Ok dah ada semua bahan, jom tengok langkah-langkah nak buat puding roti sihat ni.
Simple je.

1. Kacau Telur & Susu
Mula-mula bancuhkan telur, susu, esen vanila dan garam ( semua bahan bertanda *) dalam sebuah mangkuk.
Kacau sebati guna whisk je, kalau takde boleh je guna garfu.
2. Koyak Roti
Koyakkan 3 keping roti wholemeal ikut suka hatilah nak saiz macam mana.
Bubuh terus dalam loyang pembakar.
3. Masukkan Sayuran & Cheese
Masukkan timun, tomato, dan cheese.
Kalau nak tukar sayuran lain pun ok, boleh ikut kreativiti dan selera masing-masing nak topping dan isi yang macam mana.
4. Siram Dengan Telur & Susu
Kemudiam kita siram roti dan bahan tadi dengan telur dan susu yang telah dibancuh asing.
5. Bakar
Akhir sekali bolehlah bakar dalam oven suhu 150 (50min).
Kena tengok jugak oven masing-masing ok. Maybe ada oven yang jenis lain kena adjust ikut suhu yang sesuai.
(Kalau nak guna air fryer pun boleh. Suhunya ikut kesesuaian air fryer masing-masing ok.)

Siap!
Ok bila dah siap, inilah hasilnya.

Memang berbau wangi dan sedap sangat makan panas-panas, macam beli dekat bakeri.
Sesekali buat kelainan seronok juga kan?
Bahan-bahan yang nak digunakan pun simple aje, mesti dah ada dekat rumah.
Sesuai untuk diet dan sesuai juga untuk seisi keluarga.
Selamat mencuba!
Baca juga: Cara Buat Oat Cookies Yang Paling Mudah. Sesuai Untuk Diet!
Baca juga: Begini Caranya Saya Hilangkan 10kg Sebulan Tanpa Sebarang Produk
*Resepi puding roti sihat ini dikongsikan oleh saudari Darina Sekeri menerusi Facebook Group Diet Suku Suku Separuh (DSSS). Jika ada sebarang pertanyaan atau inginkan maklumat lanjut tentang resepi, sila rujuk posting asal beliau di SINI.


Resepi Puding Roti ‘Ala Ala Kampung’ Hanya Guna 4 Bahan, Paling Simple!

Bila petang, mesti teringin nak kunyah benda-benda manis sampai dah tak tahu nak masak apa untuk minum petang. Oleh itu, ini adalah idea resepi  yang sesuai untuk dijadikan santapan minum petang, dengan menggunakan bahan yang mudah dan cepat siap. Confirm sedap!
GUNA 4 BAHAN WAJIB
“Sekarang ni tengok orang buat puding roti letak macam-macam bahan & makan dengan sos kastard la, sos vanila la.. Tapi tekak saya tetap suka puding roti versi kampung-kampung aje macam mana yang mak ajarkan masa zaman sekolah-sekolah dulu.. Selain makan waktu minum petang, kekadang tu kitorang makan puding roti ni untuk breakfast gak. Sebab tu tak suka yang fancy-fancy bagai.

Guna 4 je bahan wajib. Rendam roti dalam air, bila dah lembut lenyek-lenyek sikit lepas tu masukkan telur (dibuang pusatnya), gaul-gaul sekata. Masukkan susu pekat. Kalau nak lebih sedap & rasa lemak berkrim, boleh gak tambahkan susu cair.. Nak letek esen vanila pun boleh, taknak pun takpe sebab dah buang pusat tadi. Kukus. Dah siap nak makan terus boleh, makan sejuk pun sedap. Tapi yang ni saya tabur serbuk kayu manis sikit sebab memang suka. Hehee. Ada ke yang suka puding roti plain/versi kampung camni? Ni saya bagi resipi/tip sekali kot ada yang nak cuba. Orang-orang tua dulu ajar bagi tip je. Mana bagi sukatan yang tepat, tapi sebabkan saya risau hasilnya tak sama, jadi bila mak ajarkan tu. Saya sukat sesiap airnya. Ekeke. So, insyaAllah setiap kali buat, hasilnya tak mengecewakan.

Tip dari mak saya.
1.Roti

Boleh gunakan roti sandwich putih atau yang sandwich coklat/berperisa. Kalau guna roti yang manis, kurangkan susu pekat ye. Kalau guna roti wholemeal lak, kena lebihkan air sebab roti ni serap air lebih banyak.
2.Telur
Ketulan/lendiran pekat ni dipanggil pusat telur. Buang bahagian ni untuk kurangkan rasa hanyir telur dalam masakan.
Sebiji telur saiz A untuk setiap 2 keping roti atau 2 biji telur saiz C untuk setiap 3 keping roti.
3.Air

50 ml untuk setiap sekeping roti (yang ni saya sukat masa belajar buat time kecik-kecik dulu) Boleh kurangkan separuh sukatan air jika nak guna susu cair. Contohnya jika buat 4 keping = 100 ml air, 100 ml susu cair (½ cawan teh air, ½ cawan teh susu cair). Kalau nak guna susu segar, sukatan tetap 50ml untuk setiap sekeping roti.
4.Susu pekat

1–1½ sudu makan bagi setiap sekeping roti. Saya tak kuat manis, pada saya 1 sudu makan ni manisnya just nice. Tapi kalau suka yang manis, boleh ler tambah lagi..
Ok, ni resipi yang saya buat ni pula…
Bahan-bahan
4 keping roti
100 ml air (kalau taknak tambah susu cair, guna 200ml air atau 200ml susu segar/1 cawan)
100 ml susu cair* (Tak payah letak ni kalau guna susu segar)
2 biji telur A
4 sudu susu pekat manis
Cara-Cara
1. Rendam roti dalam air & susu cair.
2. Bila roti dah lembut, lenyekkan.

3. Masukkan telur. Gaul sekata.
4. Tambah susu pekat. Gaul sebati.
5. Sebelum masukkan adunan dalam bekas, lengser dengan marjerin/mentega pada bekas supaya hasil kuih cantik bila dikeluarkan.

6. Kukus api sederhana besar (jangan besar sangat, nanti permukaan puding telur tu menggelembung²) selama 25-30 minit.
7. Kalau suka boleh tabur serbuk kayu manis.

*Untuk versi bakar, suhu 180°c bakar 25–30 minit atau sehingga masak. (oven saya kecik & cepat panas, saya gunakan suhu 170°c jer.. )
Selamat mencuba!
Sumber: Yatie Eimra


Resepi Puding Susu Kotak 3 Bahan. Banyak Perasa Boleh Buat!

Resepi puding susu kotak yang hanya menggunakan 3 bahan ini menjadi viral apabila ia telah dikongsi dan dicuba oleh ramai netizen dalam musim lockdown ini.
Memang nampak sedap, nak buat pun senang!

Ramai yang dah cuba dan berjaya buat, malah ia juga diolah dalam pelbagai versi mengikut kreativiti rakyat Malaysia.
Dalam artikel ini kami kongsikan reseoi puding susu kotak dalam 2 versi mudah.

Jom tengok!

Resepi Puding Susu Kotak 2 Bahan (Versi Pek Besar)
Bahan-bahan

1 liter air kotak – coklat / strawbery / ikut lah jenis ape pun janji besar
Gula 3 sudu ( ikut citarasa – nak kurang pun ok)
1 pek agar-agar serbuk – ambil yang clear. Tapi kalau tak ada, yang berwarna pun boleh.

Cara-cara

Masuk semua bahan. Didihkan.
Biar mendidihkan.
Kacau hingga larut, siap.
Lepas tu gunting kotak susu tu comel-comel sikit.
Biar sejuk kejap baru masuk peti dan tunggu semalaman.
Dah set, boleh potong dan makan sejuk-sejuk, sedap.

*Kredit Posting Asal Oleh: Ain’Nie Rahman

Resepi Puding Susu Kotak 3 Bahan (Versi Pek Kecil)
Puding Lockdown namanya.
Saya dah buat. Tapi guna air kotak kecil tu. Untuk penyejuk tekak.
Air kotak ikut suka ya nak perisa apa pun, saya beli dekat Petronas, senang boleh pilih satu-satu mana suka.
Terliur tengok Isaac osman makan dekat youtube sebenarnya tu yg ikut buat.
Resepi kat bawah yer.
WARNING: Disebabkan saya ada terima makluman yang sahabat kita ada yang bantu check dengan Public Health Malaysia untuk bertanya adakah selamat penggunaan bekas air kotak dimasukkan adunan untuk membuat puding, oleh itu disarankan semua menggunakan bekas yang selamat & memastikan adunan dibiarkan sejuk seketika sebelum masuk ke dalam bekas.
Terima kasih untuk keprihatinan anda.

Resepi Puding Susu Kotak 3 Bahan (Versi Pek Kecil
Bahan-bahan
250ml air kotak (ikut suka ya nak perisa apa)
2 sudu besar gula (boleh cut/kurangkan)
1 sudu teh serbuk agar-agar (Clear)
Cara-cara:

Potong bahagian atas air kotak/ sediakan bekas.
Masukkan air kotak tadi ke dalam periuk bersama gula dan agar2.
Kacau sebentar.
Panaskan atas api kecil
Bila nampak nak mendidih, tutup api dan biarkan sejuk seketika di dalam periuk sebelum dimasukkan ke dalam kotak/bekas.
Tunggu adunan sejuk dan masukkan dalam peti ais.
Bila puding dah keras, siap sedia untuk dimakan.
Boleh potong ikut suka dan makan sejuk-sejuk. Anak-anak tengok ni mesti depa pun seronok.

Nota:
*1 paket serbuk agar-agar saya dapat buat 4 kotak puding
*Air kotak boleh guna yang isi 200-250ml
*My personal review, paling sedap dekat bawah ni puding yg Kurma Farm Fresh Milk. Rasa lembut je~ yang lain kureng. Maybe ikut atas air kotak tu jugak dan jangan buat terlalu keras. Apa pun saja-saja nak merasa apa salahnya kan.
Makan apa pun semua mesti berpada-pada ya untuk kesihatan.
*Kredit Posting Asal Oleh: Nur Ida
Baca juga: 9 Cara Halau Semut Guna Bahan Di Rumah. Confirm Semut Lari!


Resepi Puding Tiramisu Kastard, Rasa Lemak Manis Kopi Sedap!

“Sedapnya puding, makan sejuk-sejuk memang best…”
Tidak dapat dinafikan, dessert sememangnya menjadi kegemaran orang ramai. Tak lengkap rasanya kalau tak ada pencuci mulut selepas makan. Selain aiskrim, puding juga sesuai dijadikan pencuci mulut dan enak dinikmati sejuk-sejuk. Kali ini, satu resepi puding mudah kami kongsikan untuk anda menikmati bersama insan tersayang iaitu puding tiramisu Jadi, jika anda penggemar kopi, memang sesuai! Wajib try tau.

Baca juga: Cara Proses Pokok Aloe Vera Sendiri, Boleh Campur Dalam Minuman!
RESEPI PUDING TIRAMISU KASTARD, RASA LEMAK MANIS KOPI SEDAP
Walaupun bahan-bahannya mudah sahaja tetapi rasa puding tiramisu kastard tetap sedap seperti beli di luar.

Bahan-bahan:

1 tin susu pekat
1 tin susu cair
5 tin air (guna tin susu tadi untuk sukat air)
11 sudu besar tepung kastard (bumbun tau) *maksud bumbun tu penuh membukit.
Biskut marie (nak sedap cari yang perisa kopi)
Milo secukupnya

Cara-cara:
– Masukkan susu cair, susu pekat, air dan tepung kastard ke dalam periuk. Kacau bagi sebati.
– Kemudian, kacau atas dapur guna api sederhana. Bila pekat dan berkilat boleh tutup api.
– Masukkan ke dalam loyang/bekas secara berlapis. Mula dengan kastard, biskut marie pastu tabur milo. Pastu ulang lagi kastard-biskut marie-milo sampai kastard jadi lapisan last.

– Selepas itu blend kasar 7 keping biskut marie dengan 5 sudu besar milo. Kemudian tabur atas lapisan kastard tadi.

– Siap dan boleh simpan dalam peti ais.

Satu bekas pun tak cukup kalau makan sambil menonton TV. Silap-silap berebut nanti dengan orang lain.
Sumber: Facebook Yusma Mustafa


Resepi Puding Trifle Paling Lejen & Sedap. Mudah Je Nak Buat!

“Tengah panas-panas ni tekak ni memang nak mintak makan dessert je kan? Tiba-tiba teringin nak cuba resepi puding trifle yang sedap tu. Dapat makan memang nikmat!”
Ingat tak dengan puding trifle yang kita biasa makan dulu…?

Dessert ni memang popular orang buat masa open house atau potluck.
Sesekali kalau nak makan sendiri tu boleh juga nak buat sendiri kat rumah, confirm licin.

Sebenarnya simple je nak buat dia tau.

Jom tengok resepi puding trifle yang dikongsikan oleh EJ Azlan ni.
Resepi Puding Trifle Mudah & Sedap
Bahan-bahan

Kek gulung (ikut suka nak guna perisa apa) – potong ikut ketebalan yang kita nak
1 tin susu cair
1 tin buah-buahan dalam tin (kalau nak guna fresh fruit pun ok. Contohnya macam strawberry, peach, kiwi dll)
1 kotak jelly crystal powder (saya guna brand Nona macam gambar kat bawah)
3 sudu besar tepung kastard (sudu penuh membukit tau)
4 sudu besar gula (kalau nak manis / kurang manis boleh lebihkan ikut citarasa sendiri)

Cara-cara
1. Susun Kek Gulung
Mula-mula, susun kek gulung tadi dalam bekas, macam dalam gambar.
Pastikan tak ada lubang tau kat base tu. Kalau ada, pandai-pandailah cubit balance kek dan tampung dekat tempat ada lubang tu.
Lepas tu tekan-tekan sikit bagi mampat.

2. Asingkan Buah Dalam Tin
Asingkan buah-buahan dalam tin tu dari airnya.
Gunakan air buah tadi untuk renjis-renjiskan sikit dekat kek tadi bagi lembab-lembab manja gitu.
Jangan basah sangat pulak ye.
3. Masak Kastard
Dalam periuk, masukkan 1 tin susu cair tadi.
Lepas tu sukat air dalam tin susu tadi. Guna 1 tin juga air.
Lepas tu masukkan gula & tepung kastard.
Guna hand whisk atau garfu dan kacau hingga semua sebati. Pastikan tepung kastard tak berketul.
Kemudian baru masakkan atas api yang kecil. Kacau sentiasa sampai ada letupan kecil tu baru tutup api.

4. Tuang Kastard Atas Kek Gulung
Seterusnya tuang kastard tadi atas kek gulung yang dah dibuat base dan ratakan.
Agak-agak kastard dah hampir nak keras baru susun buah-buahan atas kastard tu.
Boleh tekan sikit buah-buahan tu supaya nanti bila tuang jelly buah tu tak timbul sangat.
5. Masak Jelly
Sambil nak tunggu kastard keras sikit, kita ketepikan dulu dan masak jelly.
Ikut cara-cara masak dekat kotak jelly tu je. Just masak atas api hingga agar-agar dan gula tu larut.

6. Tuang Jelly Atas Kastard
Bila dah masak jelly tu, tuangkan ke atas kastard buah-buahan yang dah mengeras sikit tadi.
Tuang perlahan-lahan tau. Lagi elok kalau sendukkan sikit-sikit sampai habis.

7. Sejukkan
Ok dah siap tuang sampai habis jelly tu bolehlah kita simpan dalam peti sejuk.
Nanti dah siap tu bolehlah makan… Sedap tau makan sejuk-sejuk!
Memang Mudah & Sedap…
Wah, simple je cara nak buat puding trifle ni sebenarnya.
Mesti terliur dan dah tak sabar nak makan kan?
Kalau anda memang peminat puding, boleh juga cuba resepi-resepi puding macam di bawah ni ya!
Baca juga: Cantik Berkilat, Meriah Dengan Buah. Ini Resepi Agar-agar Mixed Fruit Yang Simple & Sedap
Baca juga: Sedap Pekena Musim Panas, Ini Cara Buat Puding Marble Yang Sedap & Confirm Jadi
*Resepi puding trifle ini dikongsikan oleh EJ Azlan menerusi Facebook. Jika ada sebarang pertanyaan tentang resepi, sila rujuk posting asal beliau di SINI.


Resepi Pulut Ayam Thai Paling Senang Nak Buat, Orang Bujang Pun Boleh Buat!

Kalau rasa lapar tapi malas nak masak tapi nak juga makan, cubalah buat resepi Pulut Ayam ala Thai di bawah ini. Boleh buat resepi ayam tu lawan dengan nasi saja pun boleh.
Tak perlu buang masa di dapur lama-lama. Memahami sangat keadaan badan yang berasa penat bila balik kerja. Tambahan pula, yang hidup bujang kena masak untuk diri sendiri.

Baca juga: Resepi Laba Garlic Viral! Bila Tengok Mukbang Rupanya Ini Rakyat China Selalu Makan
RESEPI PULUT AYAM THAI PALING SENANG NAK BUAT

Lunch untuk anak. Pulut ayam ala Thai. Alhamdulillah.

RESEPI AYAM GORENG
BAHAN-BAHAN

Bawang putih
Akar daun ketumbar
Serbuk lada sulah
Kicap cair
Tepung beras
Bawang hiris halus (buat bawang goreng)

CARA-CARA:

Tumbuk bawang putih dan akar daun ketumbar sehingga lumat.

Kemudian, bahan dilumat tadi masukkan ke dalam bekas berisi ayam bersama serbuk lada sulah, kicap cair dan tepung beras.

Gaulkan bersama sehingga rata kesemuanya sehingga menjadi perapan ayam.

Sementara itu, goreng dulu bawang dalam minyak yang panas dan angkat sesudah itu.

Masukkan pula ayam ke dalam minyak tadi. Goreng sehingga masak tau.
RESEPI SOS PENCICAH

Sedikit air panas
Sos tomato
Sos tiram
Pes asam jawa
Gula
Bijan & daun ketumbar

Hanya perlu digaul kesemuanya di dalam bekas cantik.

Kalau nak pedas, boleh letak cili api cincang.
Mudah bukan nak buatnya? Sesuai sangat untuk orang bujang nak makan sedap petik jari saja dah siappp! Sangatlah menyenangkan kerja, perut pun kenyang, hati gembira, hidup tenang. Selamat mencuba.
Sumber: Facebook Amirah Md Esa via Masak Apa Hari Ni.. (MAHN)


Cara Masak Pulut Ekspres Guna Rice Cooker. Mudah & Menjadi Elok Je!

“Tiba-tiba rasa teringinnya nak makan pulut. Dah lama tak makan. Macam mana nak masak pulut kalau tak ada pengukus tu ye? Nak masak atas api takut berkerak. Boleh ke pakai rice cooker je?”
Memang best kalau sekali-sekala makan pulut. Boleh makan dengan serunding, kari, atau boleh juga pekena dengan durian dan mangga. Siram pulak dengan kuah santan, fuh sedapnya!

Sebenarnya mudah je nak masak pulut ni walaupun tak ada periuk pengukus yang khas tu.
Guna je rice cooker, lebih mudah dan cepat. Tapi tetap sedap tau, lembut je kejadiannya.

Jom tengok resepi pulut rice cooker yang dikongsikan oleh Puan Ameera Ishak.

Resepi Pulut Rice Cooker Ekspres. Memang Mudah & Menjadi!
Sebenarnya tak susah pun nak masak pulut. Sejak dah tau masak pulut guna rice cooker, saya dah makin rajin masak pulut ni.
Caranya tak banyak beza dengan masak nasi.
Senang sangat, tak payah beli lagi dah. So, korang pun mesti boleh buat dekat rumah dan makan puas-puas bila dah tahu caranya.
Yang penting kena ada beras pulut.
Beras pulut ni macam-macam brand ada, boleh tengok contoh kat bawah.
Bahan-bahan

Beras pulut
Air
Garam secukup rasa
Sedikit gula
Santan

Cara-cara
1. Basuh Beras Pulut
Mula-mula kita basuh beras pulut macam kita basuh beras biasa.

2. Sukat Beras, Air & Santan
Kalau guna santan kotak, letak je dulu santan kotak ikut banyak mana kita suka. Lepas tu baru tambah air sikit.
Air tak perlu banyak, cukup hanya sekadar nak bagi tenggelam pulut tu je.
*Kalau biasa guna sukatan cawan, anggaran masak beras pulut 2 cawan, airnya lebih kurang dalam 1 1/2 cawan dan santan 1/2 cawan.

3. Perasakan
Kemudian bubuh garam dan gula secukup rasa.
Garam dan gula tu boleh bubuh dalam 1 sudu kecil. Boleh tambah atau kurangkan ikut tekak masing-masing.
Boleh letak daun pandan bagi lagi wangi.
4. Tekan Butang ‘Cook’
Lepas tu dah bolehlah masak dalam rice cooker. Tekan butang ‘cook’ tunggu dia mendidih.
Bila rice cooker dah keluar wap, kena gaulkan beras dalam periuk 2-3 kali supaya tak berkerak dan santannya sekata.
Tunggu dia masak macam biasa. Bila dah tukar mode ‘keep warm’, maknanya dah masaklah tu.

Siap!
OK siap dah pulut rice cooker ekspres ni. Senang kan? Guna rice cooker je memang mudah. Tak payah rendam atau guna pengukus. Sekejap je dah siap.
Boleh makan dengan serunding, kari ayam, rendang dan macam-macam lagi.
Bagi yang nak buat pulut kuning boleh tambahkan sesudu kecil serbuk kunyit atau pewarna kuning.
Selamat mencuba.
*Resepi pulut rice cooker ini dikongsikan oleh Puan Ameera Ishak menerusi Facebook. Ia telah disunting dan diterbitkan semula dengan kebenaran.


Resepi Putu Mayam Macam Di Pasar Malam Anda Boleh Buat Di Rumah, Memang Terbaik!

“Teringinnya nak makan putu mayam, tapi dekat mana ada jual? Hari ni tak ada pasar malam….”
Putu mayam merupakan antara makanan tradisional India yang menjadi kegemaran rakyat berbilang bangsa di Malaysia. Mempunyai rasa yang manis, juadah ini sangat sesuai dijadikan sebagai santapan minum petang atau sarapan pagi. Tetapi, memang agak susah untuk dapat putu mayam ini selain dari anda berkunjung ke pasar malam atau pasar minggu.

Oleh itu, ini adalah resepi putu mayam yang anda boleh buat sahaja di rumah dan tak payah nak tertunggu-tunggu tibanya hari ada pasar malam.
MACAM MANA NAK BUAT PUTU MAYAM MACAM DI PASAR MALAM

Yang ni petang semalam Aznie buat.. Ni baru ada masa bubuh kat cni.. lama jugak aznie tak buat putu mayam ni.. semalam buat guna acuan muruku mata paling halus.. senang skit kerja.. tak payah nak tekan2 dah macam dulu.. cuma mata tuk acuan muruku ni rasa tak cukup halus lagi macam yang manual tu.. apa2 pun rasa tetap sedap macam yang kita makan kat luar..

BAHAN-BAHAN

500G tepung beras
750ML air
Secubit garam
BAHAN PELENGKAP

100G Gula perang
100G kelapa parut (putih je)
Secubit garam
Kukus kelapa bersama garam selama 10 minit .. Supaya tak basi…
JOM IKUT LANGKAH-LANGKAHNYA!
-Masak air bersama secubit garam hingga mendidih, tutup api

– Kemudian masukkan tepung beras sedikit demi seidkit, gaul sebati. Jangan risau kalau jadi berketul-ketul, bila dah suam baru kita uli dengan tangan.

-Masukkan ke dalam bekas yang lain. Uli dengan sebati.

-Kemudian, kita perapkan dulu dalam 4-5 jam. Tutup dengan kain basah ye.

-Selepas kita perak, panaskan dulu kukusan. Tudung kukusan selepas kita perap. Tudung kukusan kita balut dengan kain supaya air tak menintik dekat putu mayam kita. Tak payah risau, guna saja lampin anak yang bersih.
-Kemudian masukkan sedikit adunan ke dalam acuan. Jangan letak banyak sangat nanti susah nak tekan. Masukkan sedikit adunan ke dalam acuan. Lapikkan secebis kain bersih di dalam pengukus. Lepas tu kita pusing-pusing bagi adunan turun. Nak besar mana tu terpulang ye.

-Dah habis semua kita buat, dah boleh kukus selama 5 minit.

-Siap. Boleh dihidangkan bersama kelapa parut dan juga gula perang.

*Selamat mencuba!
Sumber : Aznie Khasri


Resepi Rabokki (Tteokbokki + Ramen). Simple, Pedas & Sedap!

Resepi Rabokki (Tteokbokki + Ramen)
Peminat drama Korea atau mereka yang selalu berkunjung ke Korea mesti kenal dan familiar dengan masakan ni.

Rabokki atau kombinasi tteobokki dan ramen ini sangat sesuai dijadikan snek minum petang.
Terliur je tengok diorang makan, so kalau kita masak sendiri dapat makan panas-panas. Nak makan kat kedai, entah nya bila dapat!

Nampak sedap kan?

Jom kita tengok resepinya yang dikongsikan oleh Zurina Zulkefli melalui Facebook beliau ini.

Resepi di setiap gambar ya!
Resepi Rabokki (Ramen + Tteokbokki)
Bahan-bahan

Kiub pati ikan bilis
Kek beras Korea
Pes cili Korea (campuran pes Gochujang, serbuk Gochugaru, gula dan kicap)
Mi segera
Sosej
Seaweed / keju (jika suka)

Ni pes gochujang yang boleh dibeli di pasar raya.

Serbuk Gochugaru

Rice cake ni pun boleh beli siap di kedai. Kalau rajin nak buat sendiri pun boleh.
Tengok cara buat dekat sini: ‘Terbang’ Ke Korea Dengan Resipi Ttteokbokki Viral Ini, Kena Cuba Di Rumah!
Cara-cara
1. Rebus air bersama kiub pati ikan bilis sehingga mendidih
2. Masukkan beberapa ketul kek beras korea, biarkan seketika
3. Kemudian tuang semangkuk kecil campuran pes cili korea (resepi & sukatan pes cili saya nyatakan di bawah)
4. Kacau masakan sehingga kuah berwarna merah. Biarkan mendidih selama 5 minit.
Campuran pes cili
Untuk membuat pes cili Korea, campurkan saja bahan-bahan ini dan kacau sebati.

2 sudu makan pes Gochujang (Cili peram Korea)
1 sudu makan serbuk Gochugaru (Kepingan halus cili kering Korea)
1 sudu besar gula putih atau madu
3 sudu besar kicap cair

5. Apabila kuah menjadi sedikit pekat, boleh masukkan mi segera 1 paket. Saya belah dua supaya cepat masak.
Tambahkan sosej jika suka.

6. Boleh hidangkan dengan telur rebus dan kepingan rumpai laut.
Sekiranya anda peminat keju, boleh tambah keju ke atas masakan.
Sedia dihidang.

Sesuai disajikan sebagai snek minum petang.
Selalu nampak orang makan dalam K-Drama tu, sesekali kita try jugalah kan?
Sekarang ni dah mudah, semua bahan ni boleh dapat di pasar raya. Beli online pun ada.
Selamat mencuba!

*Sumber : Zurina Zulkefli via Masak Apa Hari Ni (MAHN)


Resepi Rabokki (Tteokbokki + Ramen), Street Food Popular Korea Dah ‘Sampai’ Di Rumah!

Bagi peminat drama Korea, pasti anda akan terliur setiap kali melihat para pelakon makan masakan Korea bukan? Salah satu menu yang memang boleh buat orang terliur adalah Rabokki dan ini bukanlah makanan yang asing buat mereka. Bagi anda yang tidak tahu, Rabokki merupakan campuran tteokbokki dan mi segera. Merupakan antara street food yang terkenal di Korea, hidangan ini sangat enak dinikmati terutama pada hari hujan. Jom try resepi rabokki yang sedap ini!
Baca juga: Cara Buat Telur Dadar Crispy Macam Kedai Tomyam

RESEPI Rabokki (Tteokbokki + Ramen)

Sesuai disajikan sebagai snek minum petang. Bahan yang diperlukan adalah:

1. Kek Beras Korea atau Tteokbokki

2. Pes cili gochujang
3. Kepingan halus cili gochugaru (chili flakes)
4. Kiub pati ikan bilis
5. Kicap cair
6. Gula/madu
7. Mi segera, telur rebus dan kepingan rumpai laut.
CARA-CARA

1. Rebus air bersama kiub pati ikan bilis sehingga mendidih
2. Masukkan beberapa ketul kek beras korea, biarkan seketika
3. Kemudian tuang semangkuk kecil campuran pes cili korea (resepi saya nyatakan di bawah)
4. Kacau masakan sehingga kuah berwarna merah. Biarkan mendidih selama 5 minit.
Campuran pes cili

-2 sudu makan pes Gochujang (Cili peram Korea)
-1 sudu makan serbuk Gochugaru (Kepingan halus cili kering Korea)
-1 sudu besar gula putih atau madu
-3 sudu besar kicap cair
-Kacau sebati.
-Apabila kuah sudah menjadi pekat, boleh masukkan mi segera satu pek. Tambahkan sosej.

-Boleh hidangkan dengan telur rebus, kepingan rumpai laut atau keju. Sedia dihidang.
Sumber: Zurina Zulkefli


Resepi Rahsia Buat Sos Cili ‘Homemade’, Senang Rupanya!

Bila duduk di rumah ketika musim PKP ini ada sahaja idea-idea baharu yang timbul. Pelbagai idea baharu dapat dicuba untuk seisi keluarga bagi memenuhi masa terluang. Kemahiran memasak juga semakin hebat apabila pelbagai resepi baharu dimasak untuk juadah harian.
Kalau dah selalu sangat masak, pasti barangan di dapur juga habis. Seperti contoh, sos cili atau tomato tetapi jangan risau. Sos cili mudah sahaja cara pembuatannya. Jadi, jom kami kongsikan bagaimana cara membuat sos cili di rumah.

Baca juga: Resepi Laksa Sarawak ‘Padu’, Memang Puas Hirup Kuah Panas-Panas!
RESEPI SOS CILI HOMEMADE, SEDAP SANGAT!
Ada beberapa produk makanan komersial yang boleh dihasilkan diperingkat awal hanya dengan peralatan asas di dapur..

Yela kurang-kurang senduk dengan kuali mesti ada khennn?? Takkan nak tunggu geran…

Disertakan formula kadar sukatan dalam penghasilan sos cili…

Cara-cara penghasilan sos cili:
1. 50% air dari sukakatan digunakan untuk kisar cili. Baki 50% dicampur dengan semua bahan lain.
2. Campur cili kisar dengan semua bahan dalam kuali. Kacau sehingga sebati kemudian buka api. Biar sehingga mendidih.

3. Sedia untuk disi ke dalam botol.

Selamat mencuba! Kalau nak jadi bos sos cili pun dah boleh. Tinggal sediakan bahan sahaja.
Sumber: Azry Ahmad Via Masak Apa Hari Ini


Resepi Rahsia ‘Kejelitaan’ Cek Mek Molek, Tak Pecah Bila Goreng!

Cek Mek Molek yang juga dikenali sebagai Cek Mek merupakan sejenis kuih tradisional yang amat popular dalam kalangan masyarakat di negeri Kelantan dan Terengganu. Ia diperbuat daripada ubi keledek berwarna jingga bersama adunan tepung gandum dan berintikan gula.
Bab nak menggorengnya pula, perlu berhati-hati jika tersalah cara boleh menyebabkan ia pecah sehingga mengeluarkan air gula. Justeru itu, mari ikuti tips rahsia yang dikongsikan oleh Puan Ju Mohamad untuk memastikan kuih Cek Mek Molek masih kekal ‘kejelitaannya’ sewaktu menggoreng.

Baca juga: Resepi Stir Fry Beef, Daging Lembut Macam Wagyu 3 Minit Masak Je Dah Siap!
TIPS RAHSIA KEJELITAAN CEK MEK MOLEK

TIP 1:
Uli adunan malam, bulat-bulatkan dan letak dalam peti ais. Esok baru goreng. Nanti tepung itu cantik. Tak bau gandum. (**bulatkan kosong tanpa gula, nak goreng nanti baru letak gula).

TIP 2:
Masa mula-mula masukkan Cek Mek dalam minyak, besarkan sikit api. Golek-golek bagi bahagian lapisan luar tu jadi KULIT. Lepas tu, baru perlahankan api.

Teknik ini kita nak elakkan dari Cek Mek jadi buncit dan pecah keluar air gula masa goreng disebabkan api perlahan. Letak gula masa nak goreng. Dah letak gula, bentukkan terus masuk dalam kuali.
Gula terpulang nak letak banyak mana. Yang ini saya letak gula banyak, masa nak makan saya buang sikit air gula sebab manis sangat.
ADUNAN CEK MEK MOLEK

Part ini susah bab nak bagi sukatan sebab bergantung pada ‘keadaan’ ubi. Ada ubi ok. Kadang-kadang nasib tak baik, terkena ubi lembik walaupun jenis sama.
Yang saya guna ni, ubi keledek yang kulit OREN KEMERAHAN (isi oren).
1. Rebus ubi dengan sedikit garam sampai empuk. Kasi kering air (jangan letak air banyak sangat).
2. Saya sejukkan depan kipas (*make sure kipas bersih tak bersawang).
3. Lenyek ubi, saya lenyek dengan tapak gelas je (nak tumbuk pakai lesung pun boleh).
4. Uli bila ubi dah sejuk. Masukkan gandum sikit-sikit, uli sampai tepung tak lekat dekat tangan (saya tak pandai bagi sukatan maaf ye).
Make sure jangan banyak tepung. Nanti keras. Tepung ini nak bagi ubi keledek jadi doh je. Sikit je guna.

***Ada tips letak baking powder, ada yang letak marjerin. Untuk adunan saya guna ini, saya guna tepung gandum je. Tak ada letak apa-apa.
Garam dah letak masa rebus ubi. Tapi kalau rasa tak cukup masin, boleh tambah masa uli.
Selamat mencuba!

Sekiranya masih kurang jelas, anda boleh lihat video penuh yang dikongsikan di sini.
Sumber: Facebook Ju Mohamad via Masak Apa Hari Ni..(MAHN)


Resepi Rempeyek Ayah Mentua Dapat Lebih 32K Shares, Nak Letak Ikan Bilis Lebih Pun Boleh!

Rempeyek atau peyek merupakan antara makanan yang selalu dijumpai ketika musim raya. Teksturnya yang rangup bila dikunyah dan kemasinan yang hadir daripada ikan bilis digoreng selain kacang tanah, sudah tentu menarik ramai peminat.
Resepi rempeyek ini telah dikongsikan oleh Puan Suhada Ghads. Menurut beliau, ini adalah resepi daripada ayah mentuanya yang berasal dari Johor yang sememangnya negeri terkenal dengan kemahiran kerepek dan rempeyek. Jom lihat resepi beliau di bawah!

Baca juga: Resepi Sup Tulang Ala Kedai Tomyam, Rasa Masam Berempah Hirup Sampai Licin!
RESEPI REMPEYEK AYAH MENTUA DAPAT LEBIH 32K SHARES, NAK LETAK IKAN BILIS LEBIH PUN BOLEH!

Bulan puasa ni ON ke tak ON buat peyek ya? Terkejut juga tadi naik balik post resepi ni di group MAHN dikongsi oleh 32k.

Resepi ayah mentua ni memang sedap. Orang Johor memang mahir bab-bab kerepek dan rempeyek. Tahun lepas kononnya berangan nak buat banyak-banyak dan open order. Last surrender sebab panas dan mengundang macam nak buka puasa duduk tepi kuali lama-lama.
Korang yang nak resepi rempeyek rasa asli orang zaman-zaman dulu boleh cuba.
Puas hati buat sendiri. Letaklah bilis 10 ekor ke kacang 10 biji. Favourite nya! Ni kerja suami yang memang mahir bab merempeyek hehe.
Wah! Ya saya share resepi. Tapi ini sukatan orang rumah. Macam ini lah lebih kurang caranya.
RESEPI REMPEYEK KRUP KRUP RANGUP!
BAHAN-BAHAN BANCUHAN:
Antara tepung yang digunakan Puan Suhada.

3 cawan tepung beras (saya guna cap Gajah).
1 cawan tepung ubi.
2 sudu (B) tepung jagung.
¹/² cawan ketumbar (blend kering).
1 sudu (B) jintan manis (blend kering).
200g udang kering (blend kering).
2 biji telur.
1 cawan santan.
Garam secukup rasa.

BAHAN-BAHAN LAIN:
Gambar hiasan acuan rempeyek.

Ikan bilis
Kacang tanah
Acuan rempeyek

CARA PENYEDIAAN YANG MUDAH!

Air agak-agak, bancuhan jangan pekat, jangan cair sangat. Bancuh sahaja semua bahan adunan di atas dan boleh start menggoreng.
Gambar hiasan – Loyang & Acuan.
Kacang dan ikan bilis, cuci bersih dan tos. Letaklah kacang dan ikan bilis mengikut selera. Masukkan sekali bancuhan rempeyek atas acuan bersama kacang dan bilis ketika nak menggoreng.
Selamat mencuba!
Sehingga kini perkongsian itu telah mencecah 39 ribu di page tersebut. Wah! memang patut dicuba ni.
Sumber: Facebook Suhada Ghads via Masak Apa Hari Ni..(MAHN)


Resepi Rendang Ayam Simple Tapi Bukan Main Sedap. Kena Cuba Raya Nanti!

Hari Raya memang tak lengkap kalau tak ada rendang sebagai hidangan. Tapi, tak semua orang pandai buat rendang. Katanya leceh dan selalu tak menjadi.
Sebenarnya kalau tahu caranya, memasak rendah bukanlah susah sangat. Cuma mungkin banyak sikitlah bahan yang diperlukan. Tapi bahan-bahan ini amat mudah didapati di kedai atau pasaraya. Jadi, apa kita kita cuba buat rendang sendiri untuk raya kali ini? Mesti seronok kalau dapat hidangkan air tangan sendiri di pagi raya nanti.

Kali ini, kita ikuti perkongsian resepi daripada Puan Nurul Azfa Azizan. Tengok gambar saja dah terliur, mesti rasanya sedap hingga menjilat jari!
Resepi Rendang Ayam Yang Simple Tapi Menyengat!
Berikut adalah bahan-bahan yang diperlukan.

Bahan-bahan

1 ekor ayam
Sekilo santan
4 sudu besar kerisik
6 bawang merah
8 bawang putih
halia
1 sudu besar jintan
1/2 sudu lada hitam
Sedikit ketumbar
3 sudu rempah kari
Minyak untuk menumis
1 keping asam keping
Sedikit buah pelaga
Sedikit bunga cengkih
Sedikit bunga lawang
Garam secukup rasa
Gula secukup rasa

Antara bahan yang diperlukan.
Bahan Kisar

20 tangkai cili kering
5 biji bawang besar
5 biji bawang putih
2 inci kunyit hidup
4 batang serai
3 inci halia
3 inci lengkuas
1 sudu besar jintan
1/2 sudu lada hitam
Sedikit ketumbar

Cara-cara
1. Tumis
Mula-mula, tumis bawang merah, bawang putih dan halia yang dihiris. Tunggu hingga naik bau.
Kemudian, masukkan bahan dikisar.
Antara bahan yang dikisar
2. Masukkan Asam Keping
Bila bahan tadi dah naik bau dan pecah minyak, masukkan pula asam keping.
3. Masukkan Rempah Kari
Seterusnya, masukkan 3 sudu rempah kari.
4. Masukkan Kerisik & Santan
Selepas itu, masukkan pula 4 sudu besar kerisik. Kerisik ini memberi rasa klasik pada rendang. Kalau tak ada, macam tak kenalah masakan rendang tradisional kita.
Kerisik ini dibuat daripada kelapa parut segar yang digoreng tanpa minyak dan ditumbuk sehingga menjadi pes yang pekat, kasar dan berminyak. Orang dulu-dulu buat kerisik sendiri, tapi sekarang dah mudah nak dapatkan kerisik yang dah siap dijual dalam bentuk paket di kedai.
Bila dah semua bahan dah bersatu, masukkan sekilo santan ke dalam kuali tadi.
5. Masukkan Ayam
Sekarang dah boleh masukkan ayam. Biarkan sehingga ayam agak kecut dan kering airnya.

6. Perasakan
Terus masak dengan api kecil sehingga pekat dan pecah minyak. Kemudian perasakan dengan garam dan gula secukup rasa.
Bila kuah dah kering bolehlah ditutup api.
Siap!
Beginilah hasilnya. Memang sedap dimakan panas-panas bersama ketupat, lemang, pulut kuning, atau nasi putih. Aromanya saja sudah membangkitkan selera.

Tak susah kan nak memasak masakan tradisi ini?
Boleh rujuk video di bawah kalau nak tengok demonstrasi yang lebih jelas.

Selamat mencuba.

*Resepi asal rendang ayam ini disumbangkan oleh Puan Nurul Azfa Azizan melalui Facebook. Ia disunting dan diterbitkan semula dengan kebenaran. Untuk lebih banyak perkongsian resepi dan tips, follow beliau di SINI.


Lebih 193K Perkongsian, Ini Step-By-Step Resepi Rendang Ayam Macam Mak Buat Di Kampung

Bila tibanya Syawal. menu wajib yang akan dihidangkan di atas meja sudah semestinya rendang. Dimakan pula bersama ketupat, lemag dan boleh juga dimakan bersama nasi putih, lauk utama ini sebenarnya memerlukan teknik yang tersendiri supaya dapat rasa sama macam mak-mak buat.
Tambah pula kali ini, sambutan Hari Raya untuk anda yang tidak dapat pulang ke kampung itu perlu masak sendiri rendang di rumah masing-masing, boleh cuba resepi yang dikongsikan ini. Step-by-step cara yang dikongsikan supaya mudah dan rasa pun sedap macam yang dimasak di kampung.

RESEPI RENDANG AYAM, CONFRIM SEDAP!

BAHAN-BAHAN
-Bawang merah

-Bawang putih

-Cili padi
-Halia
-Lengkuas
-Kunyit
-Serai
-Cili boh
-Ayam
-Santan
-Gula melaka dan kerisik
-Daun limau purut dan daun kunyit
1.Panaskan minyak. Kemudian masukkan bahan-bahan blend ( Bawang merah, bawang putih, cili padi, halia, lengkuas, kunyit, dan serai )

2.Tumis dalam beberapa minit. Kemudian masukkan cili boh ( Agak-agak ) Sebab cili api yang diblend pun tadi pun pedas.

3.Kacau sebati. Akan jadi macam ni dan masak seketika.

4.Kemudian masukkan ayam siap cuci bersih (Ayam saya tu 1ekor berat anggaran 2kg)

5.Gaul rata ayam dengan semua bahan

6.Kemudian perasakan dengan garam. Ikut selera masing-masing nk guna garam jenis kasar/halus.

7.Kemudian masukkan santan kelapa/santan kotak segera.

8.Tambahkan 1 setengah air masak dalam kotak kara.

9.Kemudian akan jadi macam ni.

10.Kemudian bila rendang agak kering sedikit masukkan gula melaka.

11. Diikuti dengan kerisik.

12.Kemudian masukkan daun limau dan daun kunyit (Hiris halus)

13.Siap!

*Selamat mencuba!
Sumber: Nurul Jannah Zakariar


10 Resipi Rendang Pelbagai Aneka Yang Boleh Cuba Masa Raya Nanti, Baru Meriah Atas Meja!

Rendang merupakan juadah popular dan wajib disediakan ketika menyambut hari lebaran terutamanya di Malaysia. Malah, terdapat pelbagai jenis resepi rendang yang wujud. Ia sentiasa dipadankan bersama ketupat, lemang dan pelbagai lagi juadah raya mengikut cita rasa masing-masing.
Justeru itu, kali ini penulis bawakan 10 jenis resepi rendang yang unik untuk pembaca di rumah mencubanya. Tak lama lagi nak sambut bulan Syawal dan meraikan Hari Raya Aidilfitri, maka moleklah kiranya dihidangkan kepada tetamu yang bertamu di rumah. Jom lihat resepi di bawah.

Baca juga: Kebaikan Minum Air Suam Beri Kesan Mengejutkan Pada Tubuh Badan? Ini Anda Perlu Tahu!
RESEPI RENDANG PELBAGAI ANEKA

10 Koleksi Resepi Rendang. Simpan resepi ini nak buat raya nanti tau. Nak makan dengan pulut ke nasi impit semua boleh.

1. RENDANG DAGING TERHEBAT (2 KG DAGING)

BAHAN KISAR:

Bawang merah 5 biji
Bawang besar 3 biji
Bawang putih 5 ulas
Halia 5 cm panjang
Kunyit sepanjang ibu jari
Serai 3 batang dihiris halus
Lengkuas setengah inci

Masukkan daging, lada kisar 2 senduk/lebih (kalau nk pedas), bahan kisar dan minyak 2 senduk dalam kuali. Masak sampai rempah mendidih.
Tambah santan Kara 500 mls, separuh biji gula melaka (yang besar tu) dan tambah air.
Tutup kuali untuk empukkan daging. Tambah lagi air sehingga daging empuk. Bila daging dah empuk buka penutup kuali, masukkan kerisik 3 senduk/lebih ikut suka.
Masukkan 2-3 keping asam keping. Masuk garam, gula dan perasa bila kuah hampir kering untuk elakkan termasin.
Masukkan daun kunyit hiris.
Bila dah hampir nak kering kena rajin gaul takut hangus. Minyak akan keluar sendiri hasil dari santan dan kerisik.

*ada org suka letak rempah kari daging, boleh masukkan 2-3 sudu besar masa awal-awal. Selamat mencuba ya!
Sumber: Baizura Kadir
2. RENDANG AYAM

BAHAN AYAM:

1 ekor ayam basuh bersih dan gaul garam kunyit. Goreng separuh masak.

BAHAN KISAR:

1-2 labu bawang besar
4-5 ulas bawang putih
4 batang serai
Lengkuas
Halia
Kunyit
1 sudu kecil biji jintan manis dan putih (rendam dulu dan tumbuk kasar).

BAHAN TUMIS:

Bunga cengkih
Bunga lawang
Buah pelaga
Kulit kayu manis
1 cawan santan
Gula kerek (gula melaka)
2 sudu kerisik
Garam
3-4 sudu cili kisar

BAHAN HIASAN:

2 helai daun limau purut
Daun kunyit

Tumis 4 sekawan, masukkan bahan kisar, masak hingga pecah minyak. Anggaran 15 minit.
Kemudian masukkan ayam, santan, gula, kalau pekat atau kering tambah sikit air. Biarkan sebati.
Dah mendidih, masukkan garam dan kerisik.
Masukkan daun limau purut dan daun kunyit.

Siap!
Sumber: Mdm Kelly
3. RENDANG AYAM HIJAU

Resepi Rendang Ayam Hijau tersedap! Mudah sangat-sangat. Favourite raya family di kampung saya dekat Negeri Sembilan. Jom cuba. Power habis!
BAHAN-BAHAN KISAR:

10 biji cili besar hijau blh +
10 biji cili api hijau blh +
2 biji bawang besar
2 ulas bawang putih
1 inci halia
1 inci lengkuas
2 batang serai
Sedikit serbuk kunyit

BAHAN LAIN:

1 cup santan
1 cup air
2 keping asam keping
2 sdm kerisik
Daun limau purut
Daun kunyit
Garam dan perasa

Tumis bahan kisar hingga pecah minyak.
Masukkan ayam dan kacau sebati.
Masukkan santan, air asam keping dan daun limau.
Masak hingga pecah minyak.
Masukkan garam dan perasa. Siappp!
Taburkan daun kunyit.

Sumber: Nor Zaqiyah
4. RENDANG KERANG

BAHAN-BAHAN:

Bawang besar 2 labu
Bawang putih 1 labu
Kunyit hidup 1 inci
Serai 2 batang
Lengkuas 3 inci
Halia 1 inci
Cabai kering ikut kepedasan sendiri

Tumis bahan kisar sampai pecah minyak.
Masukkan air asam jawa.
Masukkan kerisik 1 sudu besar.
Masukkan santan dan api jangan kuat.
Bila dah pecah minyak baru masukkan isi kerang, daun kunyit dan daun limau purut.
Perasakan rendang.

Sumber: Ctn Saleng Nahabas
5. RENDANG DAGING TUMIS

Daging 1 1/2 kg atau;
Ayam 1 ekor 1.4-1.7 kg

Resepinya sama juga seperti rendang rendang saya yang lain. Cuma bezanya rendang ini ditumis guna

Minyak 1 cawan.

Tumis

Kulit kayu manis 5
Bunga lawang 6
Bunga cengkih 7
Biji pelaga 10

sampai harum.
Selepas itu, masukkan kisaran

Bawang putih 7
Bawang merah 12
Halia 3 inci
Lengkuas 3 inci
Serai 8
6 biji buah keras
Cili mesin 3 sudu besar yang telah dikisar (jika tak nak pedas guna cili kering + cili merah)

Dah didih dan dah keluar minyak masukkan ayam atau daging.
Kacau lagi sampai separuh masak.
Kemudian masukkan

Serbuk jintan manis 2 sudu besar
Serbuk jintan putih 2 sudu besar
Serbuk ketumbar 2 sudu besar
Serbuk lada putih 1 sudu besar
Serbuk lada hitam 1/2 sudu besar
Garam kasar 1/2 sudu besar
1 sudu besar gula
2 kiub ayam atau serbuk perasa
1 biji buah pala

dan masukkan

santan 500ml

Kacau semuanya dan sebatikan.
Bila dah agak kuahnya kering sedikit masukkan

hati lembu (sebesar 3 jari saja) yang telah dihancurkan atau dikisar halus (hati direbus dulu).

Penggunaan hati lembu dalam semua rendang saya adalah bertujuan untuk lebih menyedapkan lagi rasa rendang tersebut. Tetapi jika tidak ada, tak perlu bubuh atau dimasukkan ke dalam rendang anda itu. Tidak mengapa. Tetap sedap juga.
Gaul lagi.
Bila rendang daging dah masak sepenuhnya masukkan

kerisik 150gram atau 5-6 sudu besar

dan gaul semuanya supaya sebati (kerisik mesti guna 6-7 sudu besar penuh untuk resepi ini sebab warna rendang dipengaruhi oleh warna kerisik). Beli kerisik warna koko gelap.
Kacau lagi sampai rendang kering dan bertukar warna. Nak warna seperti dalam gambar lebihkan kerisik dan kerisik tu mesti yang bewarna hitam atau cokelat gelap atau tua, bukan yang warna cerah kuning.
Dah siap
Sumber: Ida Shahida
6. RENDANG DAGING ITIK

BAHAN UTAMA

Daging itik (dicuci bersih dan rebus hingga empuk).

BAHAN KISAR:

Bawang merah dan putih
Serai
Halia
Lengkuas
Cili kering
Cili padi

BAHAN LAIN:

Kerisik
Santan
Daun limau purut atau daun kunyit
Garam
4 sekawan

Panaskan minyak dan tumis 4 sekawan & bawang hingga naik bau dan nampak kekuningan.
Kemudian masukkan semua bahan yang telah dikisar dan tumis hingga cukup masak.
Masukkan daging itik yang telah direbus empuk tadi. Kacau perlahan-lahan.
Setelah itu, masukkan santan dan kacau hingga sebati.
Masukkan garam secukup rasa. Kacau hingga santan memekat.
Kemudian masukkan kerisik. Kacau dan biarkan nampak kering sedikit.
Tutup api dan taburkan dengan hirisan daun limau purut atau daun kunyit.

Sedia untuk dihidangkan dan selamat mencuba.
Sumber: Samsuri Shahadan
7. RENDANG PADANG INDONESIA

Salah satu menu rendang bila tibanya Hari Lebaran.
BAHAN-BAHAN LAIN:

1 kilo daging lembu (dipotong)
1 batang serai (dikatok)
2 helai daun salam
1 helai daun kunyit (dipotong besar)
6 helai daun limau purut
2 sudu besar kerisik (tambahan)
3 sudu besar minyak masak
Santan fresh 800 ml @ coconut milk 800ml (sebaik-baiknya mengunakan santan segar)

BAHAN KISAR (A)

15-20 batang cili kering (direbus dahulu)
12 biji bawang merah
5 ulas bawang putih
Lengkuas (sebesar ibu jari)
Halia (sebesar ibu jari)
2cm kunyit hidup (tambahan)
Buah keras 5 biji

BAHAN KISAR (B) REMPAH

1 batang kayu manis
1 kuntum bunga lawang
3 biji buah pelaga
2 kuntum bunga cengkih
1 sudu besar biji ketumbar
1 sudu kecil jintan
1 sudu kecil lada hitam/lada putih (tambahan)
1 biji nutmeg/buah pal

Sangai kesemua bahan rempah tanpa minyak 3-4 minit dan kisar sehingga halus tanpa menggunakan air.
P/s: Kalau mahu lebih sedap, sangaikan kelapa parut 8 sudu besar sehingga kering dan berwarna coklat. Kisarkan sehingga halus, masukkan semasa tumis bahan (A) sedang masak. Jika mengunakan ini, tidak perlu guna kerisik.

Panaskan minyak.
Masukkan BAHAN KISAR(A), daun kunyit, serai, daun limau purut dan daun salam menggunakan api yang sederhana. Masak sehingga pekat dan mengeluarkan sedikit minyak.
Kemudian, masukkan daging lembu dan masak sehingga sedikit pucat (waktu ni kena perlahankan api dan terus kacau supaya tidak hangus).
Masukkan santan, lebihan rempah tadi dan kerisik. Gaul rata dan biarkan ianya masak sehingga empuk (sambil terus kacau dan balik-balikkan daging).
Sebaiknya masakan rendang lebih lama dengan mengunakan api perlahan supaya minyak santan dan warna cili akan mengeluarkan warna minyak yang cantik.
Apabila sudah kering, perasakan dengan gula, garam dan serbuk perasa. Tutup api.

Sumber: Nurul Ateekah
8. RENDANG AYAM HANCUR (1 EKOR AYAM)

BAHAN KISAR:

Bawang besar 3-4 labu
Bawang putih 5 ulas
Cili hidup merah + hijau 5 tangkai (ini rahsia saya)
Lengkuas, halia & kunyit hidup 1 inci
Serai 2 batang diracik
Buah keras 2 biji

BAHAN LAIN:

Rempah 3 beradik (kayu manis, pelaga, lawang)
Cili kisar 2 senduk
Serbuk kari ayam (saya org kedah, rempah berpisah tiada) *sebarang jenama pun boleh ikut selera masing-masing
Kerisik segar 3 packet kecil atau 300gram
Santan segar 1 cawan
Gula kabong/nisan (rahsia saya)
Garam & serbuk hilal (perasa)
Daun kayangan (daun kunyit) diracik halus
Daun pandan

Tumis rempah 3 beradik, daun pandan dan masuk bahan kisar, tumis sampai bau wangi. Wajib garing dan naik bau wangi.
Lepas itu, baru masukkan cili kisar dan rempah kari yang telah dicampur air. Tumis dalam api sederhana sehingga pecah minyak. Biar bagi pecah minyak bebetul. Perlahankan api.
Masukkan kerisik, ayam seekor dan santan. Masak je sampai dia memekat. Api kena perlahan. Masak rendang kena sabar.
Masuk garam, gula kabong, serbuk perasa. Ayam tu dekat isi akan auto hancur. Bahagian bertulang dia maintain je cantik.
Bila dah dapat tekstur pekat tu, boleh tutup api dan tabur daun kunyit. Nak letak daun limau pun boleh tapi saya tak letak.

Serius sedap ditekak bagi yang suka versi hancur. Lengkap ada rasa manis, pedas, masin dan lemak dari gula kabong. Hancur di sini bukan hancur lebur yaa, hancur-hancur manja gitu. Selamat mencuba!
P/s: Kalau tak suka hancur boleh goreng separa masak dulu ayam tu.
9. RENDANG PARU/KELEMPUNG

BAHAN UTAMA:

Paru direbus dahulu hingga lembut. Kemudian potong ikut saiz yang dikehendaki.

BAHAN KISAR:

Bawang merah
Bawang putih
Cili
Serai
Lengkuas
Halia
Sedikit minyak masak.

BAHAN LAIN:

Santan
Kerisek
Kayu Manis
Bunga lawang
Daun kunyit atau daun limau purut.

Satukan bahan kisar tadi dengan paru. Letak kayu manis dengan bunga lawang. Masak sampai agak kering sedikit.
Kemudian masukkan santan pekat dan kerisik. Perasakan dengan sedikit gula perang dan garam. Ajinomoto tu terpulang sama ada nak letak atau tidak.
Renehkan sampai terbit minyak. Setelah itu, masukkan daun kunyit yang dihiris halus atau daun limau purut. Saya letak dua-dua sekali.

Okay siap. Cili terpulang pada masing-masing ya. Sesiapa yang suka pedas boleh lah guna cili api. Saya masak tak ikut sukatan ya, semua main agak-agak sahaja. Selamat mencuba!
Sumber: Koleksi Resepi Terbaik Untuk Keluarga Anda
10. RENDANG IKAN TENGGIRI

BAHAN-BAHAN:

Beberapa keping ikan tenggiri goreng
Daun kunyit hiris
Daun limau hiris
Kerisik secukupnya
Garam secukup rasa
Gula melaka secukup manis
Santan sikit (agak-agak sahaja)
Air asam sikit (agak-agak janganlah banyak, masam pula jadinya)
Rempah kari ikan babas (agak-agak sahaja)

BAHAN-BAHAN KISAR:

Cili merah + hijau
Cili padi merah + hijau (ikut pedas mana nak)
Bawang merah kecil
Bawang putih
Halia
Serai
Ketumbar biji, jintan halus & kasar

Panaskan minyak tumis bahan kisar hingga garing dan terbit minyak.
Setelah itu masukkan rempah kari dan tumis lagi.
Kemudian, baru masukkan kerisik serta air asam. Kacau lagi. Masukkan santan biar seketika.
Perasakan garam dan gula melaka serta daun limau dan daun kunyit.
Akhir sekali, baru masukkan ikan tenggiri goreng dan kacau lagi.
Perlahankan api biar hingga mereneh.

Tutup api. Siap dihidangkan. Selamat mencuba!
Sumber: Laila Aznam
Sumber: Facebook Nur Eliana via Masak Apa Tak Jadi Hari Ni (Official)


Resepi Rendang Tok Versi Tumis, Sedap & Lain Dari Yang Lain!

“Mak esok kita masak rendang nak? Lama betul tak makan. Dah nak masuk bulan puasa ni eloklah kita cuba buat hehe!”
Lama betul tak makan rendang kan? Rendang pula ada pelbagai jenis mengikut tempat. Antaranya ialah rendang maman, rendang dendeng, rendang daging hitam. Sedapnya!

Jadinya, jom hari ini belajar buat rendang tok mengikut cara puan di bawah ini. Caranya buat pun lain dari biasa yang lebih sukakan bahan versi ditumis.
Baca juga: Resepi Sos Spageti Frozen, Boleh Tahan 2 Tahun Tanpa Perubahan Rasa!

RESEPI RENDANG TOK VERSI TUMIS, SEDAP & LAIN DARI YANG LAIN!

Punya lah semalam teringin nak makan Rendang Tok , hari ini pergi dapur terus masak. Cukup segala rempah kita masukkan. Ni makan dengan ketupat palas ke, pulut kuning ke confirm terangkat.
RESEPI RENDANG TOK VERSI MEKZA KITCHEN
#HomemadeByRoselyza

1kg Daging (saya guna daging batang pinang fresh, import pon ok, nak guna daging biasa pon boleh. Daging ni perlu perap nanti dengan bahan dibawah – step 2)

BAHAN STEP 1

200gram cili kisar
**9 biji bawang merah ros (yang kecik tu)
**5 ulas bawang putih
**6 batang serai
**1 inci halia
**1 inci lengkuas
**1sudu teh lada hitam
**1sudu teh lada putih

Bahan bertanda step 1 (**) perlu kisar sampai halus.
BAHAN STEP 2

**1 sudu teh jintan manis
**1 sudu teh jintan putih
**2 sudu teh ketumbar

Bahan bertanda step 2 (**) sangai tanpa minyak, dan kisar sampai halus.
BAHAN-BAHAN LAIN

Daun kunyit
Serbuk kunyit
Rempah Empat sekawan (kayu manis, bunga lawang, buah pelaga, cengkih)
Air asam
100gram kerisek
Serbuk kari daging
Santan fresh 1 biji (kotak pun okay ja)
Minyak masak
Garam
Gula

NOTED : Kalau orang lama akan letak hirisan kelapa, dan lebur sahaja dalam kuali. Tapi versi saya ni, saya tumis.
CARA MEMASAKNYA:

1. Bismillah! Perap daging dengan bahan kisar step (2) semalaman saya campur dengan serbuk kari daging.
Malam tadi perap, tengahari dah boleh masak, kalau malas perap 4-5 jam sebelah pagi. Tengah hari atau petang dah boleh masak, tapi kalau malas jugak korang beli je lah.
Wajib perap ya sebab nak bagi sedap dan daging tu ada rasa.
2. Panaskan minyak, masukkan rempah 4 sekawan, adik beradik, sepupu sepapat dia lah kan.
3. Lepas tu masukkan bahan kisar step 1 dan masak sehingga bau wangi. Wangi dia takda lah wangi macam echanteur paris tu, tapi boleh lah janji wangi kan.
4. Seterusnya masukkan cili kisar. Masak sehingga pecah minyak, hurmm korang jangan tanya pecah minyak tu macam mana ya.
Saya suka versi tumis, org lain lebur ja tapi saya tak sebab ni cara saya. Tapi kalau korang taknak nak tumis pun korang campak ja semua, sebab korang yang masakkan.
5. Lepas tu korang boleh masukkan daging yang dah siap perap tu. Kacau sehingga dia sebati elok dengan penuh kasih sayang dengan bahan tadi.
Saya biarkan ja sambil buat kerja lain. Ouh yela layan tik tok dulu hehe.
6. Bila dia dah mendidih elok, saya masukkan santan, kerisek , air asam. Haa masa ni lahh kena masak betul-betul.
Api perlahan tapi dia kena masak lama sampai dia betul-betul kering, bila dia kering saya tambah air sikit letak garam dan gula.
Lepas tu masak lagi sampai dia kering dan gelap…perghh berpeluh jugaklah masaknya. Saya masak ni sambil layan tik tok nasib tak hangit rendang saya hehe.
7. Bila dah siap tabur lah dengan daun kunyit, korang nak tabur awal-awal pun takpa, tak salah lagi sedap.
Terima kasih sudi cuba resepi ini, jangan lupa share tau.
Sumber: Facebook Tengku RosElyza Raja Muhammad via Masak Apa Hari Ni..(MAHN)


Resepi Risoles Ayam Paling Sedap & Simple, Boleh Simpan Stok Frozen

Resepi risoles ayam paling sedap dan simple!
Sekolah dah nak buka tak lama lagi…

Ibu-ibu tentu dah mula fikirkan idea bekalan anak ke sekolah kan?
Satu idea yang boleh kita cuba untuk anak-anak ialah risoles ayam ni.

Memang sedap dan memudahkan ibu sebab kita boleh simpan stok frozen. Jadi, mudah bila nak makan, cuma tinggal goreng je terus!

Risoles ni sesuai untuk dimakan pagi dan minum petang.
Kalau tak nak buat kulit risoles tu, ada alternatif lain iaitu guna kulit popia.
Tak payah salut breadcrumbs kalau guna kulit popia. Juga boleh simpan stok frozen.
Boleh makan begitu saja atau boleh cicah dengan sos.
Di sini kami kongsikan resepi risoles ayam oleh Cahaya Hidup.
Resepi Risoles Ayam
BAHAN-BAHAN INTI

1 cawan isi ayam dicincang
1 biji bawang holland potong dadu
2 ulas bawang putih cincang halus
1/2 st lada hitam tumbuk halus
1 cawan creamer masakan. (Jangan guna yang topping pulak ya)
1 biji kentang saiz kecil potong dadu
1 cawan carrot potong dadu ( sy guna sayur campur yg ada peas dn jagung)
1 cawan cendawan cincang halus
1 sb tepung gandum
1/2 st oregano
1 pokok daun bawang potong halus
1 pokok daun sup potong halus
1 1/2 cawan air
1 sb mentega untuk menumis
Sedikit garam

*Kalau nak ikutkan, bahan inti ni terpulang pada selera dan kreativiti masing-masing juga. Terpulang nak letak apa pun bahan ikut suka kita, tak semestinya wajib letak semua. Nak letak ayam dan kentang saja pun boleh ya!
BAHAN-BAHAN KULIT

1 1/2 cawan tepung gandum
2 cawan air
2 sb tepung ubi
1 biji telur gred A
1/4 st garam
minyak masak

BAHAN-BAHAN SALUT BREADCRUMBS

2 biji telur
2 cawan Serbuk roti (terpulang nk guna yang putih atau oren)

A. Cara Masak Inti

Panaskan 2 sb minyak masak bersama mentega dan biar mentega cair.
Tumis bawang holland dan bawang putih hingga layu
Masukkan isi ayam cincang dan kacau hingga ayam masak
Masukkan kentang, carrot, cendawan dan masak hingga kentang dan lobak merah empuk. Masukkan sedikit air
Tuang creamer kacau rata dan masak hingga mendidih.
Tambah lada hitam, oregano, daun sup dan daun bawang.
Perasakan dengan garam. Kacau rata.
Akhir sekali masukkan tepung gandum, kacau rata dan masak hingga pekat sedikit.
Matikan api. Biar inti sejuk, bila dah sejuk inti akan jadi lebih pekat.

B. Cara Buat Kulit Risoles

Satukan semua bahan untuk kulit risoles, kacau dengan whisk hingga semua sebati. Nak mudah masuk dlm blender dan blend semua.
Panaskan kuali non stick dan sapukan permukaan non stick pan dengan sedikit minyak masak.
Kacau adunan tadi dan tuang agak2 1 senduk kecik bancuhan tepung, lenggangkan agar mendapat lapisan kulit yang nipis.
Masak dengan api kecil hingga bahagian tepi seperti terangkat dari permukaan pan.
Angkat dan letak dalam pinggan. Buat kaedah sama hingga adunan selesai.

C. Cara Balut Risoles

Ambil 1 keping kulit risoles
Letakkan inti di hujung tengah2
Balut risoles mcm balut popia
Buat hingga habis

D. Salutan Breadcrumbs

Pecahkan telur dlm 1 bekas dn kacau
Letakkan breadcrumbs dlm 1 bekas
Celupkan risoles dalam telur kemudian celup dalam breadcrumbs
Buat hingga habis

E. Goreng Macam Biasa & Simpan Stok Frozen
Goreng risoles hingga breadcrumbs bertukar ke golden brown.
Kalau guna breadcrumbs yang oren tu kena pastikan jangan sampai rentung lah ya.
Inilah hasilnya…

Kalau nak buat banyak-banyak terus pun boleh. Cuma perlu simpan dalam bekas dan letak dalam freezer.
Nak makan nanti keluarkan dari freezer dan terus goreng. Tak payah defrost dulu pun tak apa.
Tapi pastikan api tu slow ya supaya tak rentung salutan breadcrumbs tu.
Selamat mencuba!
*Kredit resepi: Cahaya Hidup via Masak Apa Hari Ni (MAHN)


Resepi Rojak Petis Terangkat, Memang Kecur Air Liur!

“Sedapnya rojak petis…”
Rojak petis menjadi antara menu kegemaran ramai kerana mudah dibuat dan tidak memerlukan bahan yang rumit untuk menghasilkan juadah sedap mampu mengembirakan hati keluarga.

Seperti perkongsian Puan Siti Zanariah di bawah, rojak petis homemade tersebut menjadi ‘kegilaan’ keluarganya kerana rasa yang cukup sempurna. Ikuti perkongsian resepi rojak petis terangkat di bawah. Rugi kalau tak cuba!
Baca juga: Resepi Sos Perapan BBQ Paling Sedap & Senang, Confirm Laku!

RESEPI ROJAK PETIS TERANGKAT, MEMANG KECUR AIR LIUR!

Niat asalnya nak buat pecel. Tapi suami minta rojak petis. Beberapa hari lalu agak kecewa bila beli sebekas rojak petis tapi akhirnya tak boleh dimakan kerana basi. Buat sendiri lebih puas makan dan bahagia bila tengok keluarga makan sehingga habis. Memang sedap!
Bahan-bahan:

Timun – potong baji
Sengkuang – hiris
Nenas – hiris kecil
Tauge – celur
Kangkung – celur
Tauhu – digoreng

Bahan sos petis:

Cili kering – rebus hingga lembut kemudian kisar dengan sedikit air masak.
Air asam jawa
Kicap manis
Petis
Gula
Kacang tanah – digoreng kemudian ditumbuk

1. Masukkan 2 sudu makan cili kisar dalam mangkuk yang agak besar. Kemudian masukkan 3 sudu makan air asam jawa, 1½ sudu makan petis, 4 sudu makan kicap manis & anggaran 1½ sudu makan gula.
2. Boleh tambah gula kalau suka. Gaul rata kemudian masukkan 4-5 sudu makan kacang tanah tumbuk.
3. Masukkan tauge, timun, sengkuang, kangkung, Tauhu yang sudah dipotong & nenas. Gaul rata. Siap dan sedia untuk dihidangkan.

Sumber: Facebook Siti Zanariah Khalit


Resepi Roti Baghdad Rangup Untuk Kudapan Anak, Memang ‘Rare’!

Siapa pernah makan roti baghdad? Kalau tak pernah memang rugi kerana rasanya sungguh sedap, pedas dan rangup. Sesuai dijadikan untuk hidangan minum petang, bekalan suami ke kerja dan anak ke sekolah.
Bagi anda yang tertanya macam mana resepi roti baghdad, ikuti perkongsian resepi oleh Puan Siti Zanariah Khalit di bawah. Sekali cuba pasti nak lagi, memang sedap!

Baca juga: Resepi Apam Nasi Gebu Gebas, Jangan Sapu Bahan Ini Baru Elok Menjadi!
RESEPI ROTI BAGHDAD RANGUP UNTUK KUDAPAN ANAK, MEMANG RARE

Nak buat roti khurasan/roti baghdad untuk disejukbeku. Senang anak-anak nak bawa bekal ke sekolah nanti. Ibu pun senang tak pening kepala memikir apa yang hendak dimasak.

Dulu roti khurasan ni sangat popular. Biasanya menggunakan inti daging. Hari ni ibu buat inti daging versi ibu. Ibu buat banyak. Tapi kalau nak buat sikit boleh kurangkan kuantiti bahannya.
Bahan-bahan:

2 buku roti
Kulit popia
Tepung gandum + air (untuk dijadikan gam)

Bahan inti:

– 400 gm daging kisar
– 3 biji bawang besar/ bawang holland (didadu)
– 4 ulas bawang putih (cincang)
– Cili padi (hiris halus)
– 250 gm mix vege.
– 1 tin sos mushroom spaghetti prego.
– Garam, gula & serbuk perasa.
– Sedikit minyak untuk menumis dan tepung jagung.
Cara penyediaan:
– Panaskan minyak. Minyak tak perlu banyak sebab nanti daging akan mengeluarkan minyak. Masukkan daging. Bila daging hampir masak masukkan bawang & cili padi. Masak hingga bawang layu.
– Masukkan sos spaghetti, mix vege, gula, garam & serbuk perasa. Gaul rata dan masak hingga pekat.

– Akhir sekali masukkan tepung jagung. Gaul rata.
– Roti dipotong dua bahagian. Masukkan inti. Balut dengan kulit popia. Kemaskan balutan. Kalau nak difrozenkan bolehlah susun dalam bekas atau terus digoreng.

Makan panas-panas memang sedap dan puas hati. Selamat mencuba.

Sumber: Facebook Siti Zanariah Khalit


Resepi Strawberry Yogurt Bread Viral, Rasa Masam-Masam Manis!

Sudah bosan nampaknya asyik makan roti kosong sahaja setiap hari. Nak buat menu roti baharu pun sudah kekeringan idea, tetap tidak menarik. Tapi, jangan risau kerana ada satu perkongsian resepi roti yang sangat ringkas tetapi mempunyai rasa seperti roti mahal. Paling menarik sekali adalah menu ini boleh dijadikan menu untuk anak-anak sarapan dan bekal ke sekolah. Jom kita tengok cara macam mana buat strawberry yogurt bread ini di rumah!
Baca juga: Resepi Puding Buah Kastard Viral, Nak Buat Mudah & Hasilnya Nampak Mahal!

Resepi Strawberry Yogurt Bread

Menu ilham dari resepi yang viral kat Tiktok. Sedap, lembut dan topping juicy macam pudding gitu. Rasa masam-masam manis strawberry yogurt.

Bahan cuma perlu ada :

1. Bread
2. Telur
3. Yogurt
4. Strawberry
5. Vanilla (optional)
6. [email protected] Syrup (tak nak manis boleh skip)

1.Masukkan yogurt
2.Masukkan telur, madu atau maple syrup dan vanilla
3.Gaul sehingga sebati
4.Nipiskan bahagian tengah roti
5.Masukkan adunan tadi
6.Tabur hirisan strawberry dan bakar. Bakar dalam airfryer 15 minit 200’C.

7.Siap!

Sumber: Linda Safar


Cara Buat Roti Bakar Pisang Ala Domino’s Banana Kaya. Sedap Tak Tipu!

Dah buntu nak makan roti bakar sapu jem?
Jomlah cuba buat roti bakar pisang yang dikongsikan oleh Siti Nur Baini ni.

Makan santai-santai memang sedap… Cara nak buatnya pun senanglah sangat.
Sekali pandang macam pizza Domino’s Banana Kaya tu kan? Tapi dalam resepi ni simple dan guna gula saja.

Kalau nak olah boleh tambah apa-apa lagi bahan yang kita suka.

Jadi jangan buang masa, jom kita tengok resepi roti pisang ni selengkapnya.
Resepi Roti Bakar Pisang Simple & Sedap Ala Banana Kaya
Bahan-bahan

Marjerin Planta / butter
Telur
Pisang
Gula / Kaya
Roti

Cara-cara
1. Sapu Marjerin
Mula-mula kita sapu planta / butter di kedua-dua permukaan depan dan belakang roti.
2. Sapu Telur
Kemudian pecahkan sebiji telur dan kacau.
Sapu telur di bahagian depan roti sahaja.
3. Susun Pisang
Seterusnya ambil pisang masak dan hiriskan.
Lepas tu susun pisang seperti dalam gambar.
4. Sapu Telur Sekali Lagi
Sapu telur sekali lagi.
5. Tabur Gula
Sebelum bakar kita tabur gula sikit atas roti.
Kalau nak tambah lain-lain bahan contohnya coklat, cheese atau kaya bolehlah ikut kreativiti dan tekak masing-masing.
Yang tak suka manis pun boleh buat versi tanpa gula dan sebagainya.

6. Bakar
Akhir sekali kita bakar.
Saya buat suhu 175 slama 20 minit.

Siap!

Simple kan?
Kalau ada roti dan pisang dekat rumah nanti bolehlah buat resepi roti pisang ni.
Memang simple tapi sedap sangat.
Paling best makan panas-panas, lagi-lagi masa musim hujan sejuk-sejuk ni. Sambil minum teh atau kopi… Fuh!
Sesekali tukar selera pulak sebab selalunya kita buat pisang ni jadi goreng pisang, cucur pisang atau lempeng pisang je kan?
Jangan tak cuba ya.
*Resepi roti bakar pisang oleh Siti Nur Baini ini dikongsikan dengan kebenaran. Ia telah disunting dan diterbitkan semula dengan kebenaran. Untuk sebarang pertanyaan atau maklumat lanjut berkaitan resepi roti pisang ni, sila rujuk posting asal di SINI.


Rasa Nak Makan Roti Bakar? Cuba 6 Resipi Ini, Mudah & Confirm Tak Hangit!

Walaupun anak-anak masih berada dalam tempoh cuti sekolah, makanan untuk sarapan masih perlu disediakan. Sarapan inilah yang paling penting untuk membekalkan tenaga buat anak-anak di rumah sebelum mereka makan tengah hari. Jadi, menu paling senang untuk disediakan adalah roti bakar! Tapi ada tak resepi roti bakar yang best best ye?
Sudah semestinya ada! Berikut merupakan 6 koleksi roti bakar yang nampak eksklusif tetapi sebenarnya menggunakan bahan yang mudah belaka.

KOLEKSI RESEPI ROTI BAKAR NAMPAK EKSKLUSIF TAPI SENANG!
1.ROTI BAKAR TELUR GOYANG

-Roti, cheese, telur.

-Lenyek bulat di bahagian tengah roti.
-Tabur cheese di sekeliling bahagian roti.
-Letak telur di tengan roti dan set suhu 180’c selama 17 minit.
2.ROTI JAGUNG CHEESE

-Roti, hirisan chicken ham, jagung, cheese.
-Campur sebati chicken ham, jagung dan mayo.
-Lenyek bahagian tengah roti.
-Ratakan bahan tadi ke atas roti, lapis cheese di atas.
-Set suhu 180’C selama 15 minit.
3.ROTI BAKAR GULA

-Roti, butter, gula
-Hiris roti secara petak, hiris sedikit sahaja.
-Tuang butter (dicairkan) keseluruhan permukaan roti.
-Tabur gula di atas, bakar 180’C selama 10 minit.
4.ROTI BAKAR BLUEBERRY

-Roti, blueberry, yogurt, telur kuning.
-Yogurt dan telur kuning digaul sekata.
-Lenyek bahagian tengah roti.
-Tuang bancuhan tadi.
-Susun blueberry.
-Set suhu 180’C, 15 minit.
5. ROTI TELUR UDANG

-Udang, telur, roti, susu, timun.
-Telur, susu, garam
-Masak udang guna sedikit minyak.
-Buat telur dadar dengan sedikit minyak.
-Susun timun dengan potongan memanjang.
-Susun telur dan udang, kemudian letak sos jika suka.
6.ROTI SOSEJ CHEESE

-Roti, sosej dan bawang, cheese parut.
-Ratakan mayo dan sos tomato.
-Tabur sedikit cheese.
-Susun sosej.
-Tabur daun bawang, cheese dan mayo.
-Bakar suhu 180’c selama 15 minit.
Selamat mencuba!
Sumber : Linda Safar


Serius Sedap Roti Basque Burnt Cheese Topping Ni! Rupanya Senang Je Nak Buat

Ramai yang dah tahu dan suka sangat makan basque burnt cheese cake kan?
Rupanya ada pula olahan terbaru yang menggunakan adunan tersebut untuk disapu pada roti.

Sekali pandang pun nampak sedap sangat!
Jadi, apa kata kita cuba resepi roti keping dengan sapuan basque burnt cheese yang dikongsikan oleh saudari Ida Osman di bawah ini.

Resepi Roti Basque Burnt Cheese Topping
Serius sedap sangat pada tekak saya.

Alhamdulillah tak sedar dah berkeping-keping masuk perut.
Jom saya kongsikan bahan-bahan dan resepinya di sini.
Bahan-bahan
* Kuantiti bahan untuk sapuan 8-10 keping roti

100gm cream cheese
2 keping keju cheddar disiat-siat
40gm susu cair
40gm gula kastor
20gm butter tawar (unsalted butter)
2 biji kuning telur
1/4 sudu teh esen vanila

Cara-cara
1. Panaskan Cheese & Susu
Dengan menggunakan api perlahan, mula-mula panaskan crream cheese, keju cheddar / keju slice dan susu hingga keju-keju tu cair.
Mesti sentiasa kacau bagi mengelakkan keju hangus ya.
2. Masukkan Gula
Kemudian masukkan gula dan kacau hingga larut.
3. Masukkan Butter
Setelah gula larut masukkan unsalted butter.
Lepas tu kacau hinggalah butter sebati dalam adunan.
4. Masukkan Kuning Telur
Kemudian baru masukkn kuning telur.
Kacau tanpa henti hingga adunan pekat seperti kastad.

5. Masukkan Esen Vanila
Matikan api dan masukkan esen vanila.
Kacau lagi hingga esen vanila dah sebati dalam adunan.
6. Sapu Atas Roti
Bila dah siap adunan tu, dah bolehlah sapu kastad ni di atas roti.
Sapu ikut sukalah bergantung pada selera masing-masing. Pada saya kalau lagi tebal kastad lagi sedap rasanya.

7. Bakar
Akhir sekali bolehlah kita bakar.
Susun dalam dulang pembakar dan bakar suhu 200 kira-kira 10 minit atau sehingga bahagian topping kelihatan hangus.
NOTA: Jangan bakar terlalu lama sebab nanti kastad keju tu akan mengering.

Siap!
Ok dah siap, macam ni hasilnya.
Fuhh, nampak sedap betullah…

Mudah kan nak buat roti dengan sapuan basque burnt cheese topping ni?
Bolehlah cuba di rumah, memang simple sangat cara nak buatnya.
Siapa yang tak suka makan cheese cake pun, rasanya mesti akan suka makan roti dengan basque burnt cheese topping ni.
Tak payah nak tunggu lama macam buat kek tu, kejap je dah siap.
Sesekali dah boring makan roti kat rumah tu bolehlah sangat cuba resepi ni kan?
Selamat mencuba!
*Resepi roti dengan basque burnt cheese topping ini dikongsikan oleh saudari Ida Osman menerusi Facebook. Rujuk perkongsian asal beliau di SINI untuk sebarang pertanyaan atau maklumat lanjut berkaitan resepi.


Buat Roti Tawar Gebu Tanpa Telur & Tak Payah Guna Mixer Atau Breadmaker, Guna 5 Bahan Je!

Nampaknya roti buku permintaan tinggi sepanjang proses PKP masih dijalankan. Mana tidaknya, sudah ramai dalam kalangan kita yang makin bosan menjamu nasi setiap hari, jadi roti menjadi pilihan kedua. Bukan sahaja boleh dimakan begitu sahaja, anda juga boleh pelbagaikan resepi roti ini mengikut kreativiti sendiri. Tapi, macam mana kalau roti dah sold out? Selain itu, bagaimana kalau ada anak-anak yang alergik dengan telur?
Jadi, apa kata kita buat sendiri roti tawar atau roti loaf ini di rumah. Walaupun tanpa guna telur, mixer atau breadmaker, masih boleh gebu macam di kedai tau!

Eggless Bread untuk seisi keluarga
Hanya 5 Bahan, Tanpa Guna mixer atau Breadmaker. Apa yang lain adalah:
– Madu asli menggantikan Gula , kerana untuk yis hidup dan bereaksi memerlukan gula. Jadi ummi tukar kepada madu.

– Diingatkan susu mesti suam untuk dicampurkan bersama yis. Air tak boleh panas, yis akan mati.

– Ingin hasilkan doh yang elastik perlu uli 15minit..perap 45 minit. Bentukkan roti, perap lagi 30-45minit dan bakar!
BAHAN BAHAN

– 3cup Tepung Gandum (unbleached)
– 1 cup susu fullcream/freshmilk suam kuku
– Yis 11gram (1paket)
– Unsalted butter 1 sudu besar
– Madu asli 3 sudu besar
CARA-CARA
1. Susu, madu dan yis digaulkan bersama. Kacau sampai berbuih.

2. Kemudian masukkan tepung dan tuang bancuhan tadi.

3. Masukkan butter. Uli sehingga menjadi doh.

4.Biarkan selama 45 minit kemudian baru masukkan dalam acuan pembakar roti.

5.Sebelum bakar, sapukan minyak zaitun dahulu kemudian bakar menggunakan suhu 20o’C selama 35 minit.

6.Siap!

*Selamat mencuba!
Sumber: Khalida Mahsari Ummi Khadeejah


Resepi Roti Canai Homemade, Nak Frozen Pun Boleh!

Bila dah ada di rumah, mesti perut pun asyik lapar sahaja. Khususnya pada waktu pagi, pasti anak-anak akan cari menu sarapan apa yang tersedia di bawah tudung saji bukan? Untuk anda yang merupakan peminat roti canai, apa kata anda cuba buat roti canai secara homemade dan tak payah pesan di kedai luar. Bila buat sendiri, lebih puas dan boleh makan banyak kali!
Jom kita tengok perkongsian resepi roti canai homemade yang viral di laman Facebook ini.

Artikel berkaitan: Hanya Satu Adunan, Boleh Buat Burger Malaysia & Dua Jenis Donut!
RESEPI ROTI CANAI HOMEMADE

1 kg tepungg gandum

1 sd bsr gula
1 sd bsr garam
2 sd bsr susu pekat
1 sd bsr marjerin
1 bj telur
2 cwn air..
CARA-CARA BUAT ROTI CANAI
1.Masukkan semua susu+gula+garam+telur ke dalam air .. kacau hingga larut…

2.Letak tepung ..planta..uli…
3.Uli jadi doh dan rehatkan selama 10 minit (kalau nak terus uli pun suka hati)
4.Uli lagi doh dan rehat sekejap, uli lagi sampai doh licin, elastik (kenyal). Kalau doh lembik… tabur tepung. Kalau doh nampak keras renjis air sikit-sikit, sampai doh nampak lembut.

5.Bulat-bulatkan doh… sapu marjerin, letak dalam bekas

6.Setelah siap..tuangkan sdikit minyak ke atas doh tadi

7.Perap…4 jam ke atas. Lagi lama lagi lembut. Kalau guna BM (bread maker).. boh cecair dulu.. lpas tu boh tepung… guna mood knead…3…4 kali sampai doh elastik ( kenyal)

*Nampak sedap kan?
Sumber: Tg Khuzanika


Begini Caranya Rahsia Buat Roti Canai Homemade, Boleh Bekukan Dan Tahan Lama

“Sedapnya kalau dapat roti canai malam-malam ni tapi malas nak keluar. Rasanya kena buat sendiri ikut resepi roti canai yang best-best..”
Sebagai rakyat Malaysia yang sejati, menikmati roti canai tidak mengira waktu sudah semestinya menjadi kewajipan. Bukan hanya untuk menu sarapan, ramai juga dalam kalangan kita yang ingin menikmati roti canai pada waktu tengah hari dan malam.

Tak perlu susah-susah bersiap nak keluar cari roti canai kerana anda dah boleh buat roti canai homemade dan bekukan sahaja. Jom ikuti perkongsian resepi  rahsia roti canai yang dikongsikan dengan khas. Sedap!
Baca juga: 4 Resepi ‘Meal Prep’ Paling Mudah, Jimat Duit Poket Sampai Hujung Bulan!

RESEPI ROTI CANAI HOMEMADE, RESEPI RAHSIA MAKCIK

Bahan-bahan yang diperlukan:
-6 cawan tepung gandum (~ 1.5 kg)
-6 sudu makan marjerin
-½ cawan susu pekat manis
-3 biji telur
Cara-caranya:
1.Gaulkan marjerin dengan tepung supaya jadi seperti serdak.
2.Buat lubang di tengah-tengah tepung. Masukkan telur yang dipukul ringan.
3.Masukkan susu pekat manis.
4.Uli sambil menambah air garam (suhu bilik) sehingga tepung tidak melekat di tangan.
5.Rehatkan doh. Tutup dengan tuala lembap dan plastik.
6.Bahagi doh kepada lapan bahagian untuk memudahkan kerja.
7.Bentukkan bulat-bulat. Nampak benar manusia yang buat dan bukan mesin, besar-kecil.
8.Oles bekas dengan marjerin.
9.Bentukkan bulat-bulat kecil dan salut dengan marjerin.
10.Simpan dalam bekas bertutup dan rehatkan. Jika hendak masak esok, boleh rehatkan di luar.
Jika belum mahu masak, boleh simpan dalam peti sejuk. Apabila bersedia untuk masak, keluarkan dan biar tepung kembali ke suhu bilik.
11.Telangkupkan tepung dari bekas kerana yang bawah yang dibulat-bulatkan dahulu semalam.
12.Dengan menggunakan perut tapak tangan, tenyeh/tekan (flatten) doh.
13.Ambil seketul doh dan dengan bantuan sedikit minyak, gunakan perut tapak tangan untuk tolak-tolak doh sehingga nipis. Jika pandai tebar, boleh tebar. Saya cuma buat atas tudung periuk yang diletakkan atas bekas supaya tinggi sedikit
14.Selepaa sudah leper dan nipis, tolak-tolak doh supaya berlapis macam kita buat kipas kertas.
15.Kemudian gulung seperti ini. Rehatkan dalam bekas dan buat sehingga semua doh selesai.
16.Ambil satu doh yang sudah berbentuk seperti bunga mawar (rosette) dan canai. Lebih mudah jika dialas dengan plastik sebelah bawah doh.
17.Masak atas kuali leper dengan sedikit minyak.
18.Untuk disimpan beku (frozen) cukup sekadar begini, masak kilat sahaja.
19.Untuk disejuk-beku. Saya pisahkan dengan lapisan plastik.
20.Boleh dimakan, bagi garing sedikit.

*Nampak menarik bukan? Lepas ini rasanya macam kalau terlambat sikit bangun pagi nak makan roti canai, tak perlu keluar rumah dan tak risau roti canai habis!
Baca juga: Makanan Yang Tidak Elok Dipanaskan Semula, Baru Tahu Nombor 3 Tak Boleh Tapi Selalu Buat!
Sumber: Siti Hazneza Abdul Hamid